Isu kekurangan makanan: Sri Lanka minta bantuan PBB

(Penunjuk perasaan semasa protes yang dianjurkan oleh pelajar di tengah-tengah krisis ekonomi negara itu, di Colombo, Sri Lanka, 19 Mei 2022/FOTO REUTERS)

COLOMBO, 3 Jun- Sri Lanka yang berdepan masalah kewangan meminta bantuan segera daripada Pertubuhan Bangsa-Bangsa Bersatu (PBB) untuk menyediakan stok makanan asas, kata pejabat perdana menteri pada Jumaat.Ia selepas pihak berkuasa memberi amaran mengenai kebuluran.Kekurangan makanan, bahan api dan barangan keperluan lain yang teruk, berserta rekod inflasi dan ketiadaan bekalan elektrik yang berterusan, membawa kesengsaraan yang meluas dalam krisis ekonomi yang belum pernah berlaku di negara kepulauan itu.Bekalan petrol, diesel dan baja yang terhad menyukarkan petani untuk menanam tanaman, manakala sektor pertanian masih tidak menentu berikutan dasar organik yang merugikan, yang menjejaskan hasil pada tahun lalu.Pertubuhan Makanan dan Pertanian PBB kini merancang 'pelan tindak balas krisis makanan' untuk menambah simpanan dan akan menawarkan lebih banyak dana bagi pertanian bandar, kata pejabat Perdana Menteri, Ranil Wickremesinghe, dalam satu kenyataan.

(Orang ramai beratur untuk membeli minyak tanah di Colombo/FOTO AFP)

Speaker Parlimen, Mahinda Yapa Abeywardana April lalu memberi amaran Sri Lanka sedang menghadapi 'kekurangan makanan yang sangat teruk dan kebuluran'.Sri Lanka kehilangan kira-kira separuh daripada pengeluaran berasnya tahun lalu dan musim penanaman terbaharu yang bermula bulan lalu terganggu kerana kekurangan baja.Kegawatan ekonomi yang menyakitkan Sri Lanka tercetus akibat kekurangan mata wang asing, menyebabkan peniaga tidak mampu membayar import kritikal, termasuk baja.Kerajaan sejak itu gagal membayar hutang asing bernilai AS$51 bilion (RM223.82 bilion) dan sedang mendapatkan bantuan Tabung Kewangan Antarabangsa (IMF).Kebanyakan baja Sri Lanka diimport, namun tahun lalu, Presiden Gotabaya Rajapaksa mengumumkan larangan ke atas agrokimia asing selepas rizab asing negara itu mula habis.Dasar itu didakwa sebagai usaha untuk menjadikan Sri Lanka negara pertanian organik 100 peratus pertama di dunia, namun dihentikan secara tiba-tiba selepas petani meninggalkan ladang mereka.Ketua kementerian pertanian dipecat serta-merta pada Disember lalu selepas memberi amaran yang skim itu boleh mengakibatkan kebuluran menjelang akhir tahun ini. -AFP


Tiga maut, beberapa cedera selepas kereta api tergelincir

BERLIN, 4 Jun - Sekurang-kurangnya tiga orang terbunuh dan beberapa lagi cedera dalam insiden sebuah kereta api tergelincir berhampiran pusat peranginan Alpine Bavaria di selatan Jerman.Manakala tiga orang cedera parah dan jumlah sebenar penumpang kereta api lain yang cedera belum dapat dipastikan.Menurut jurucakap polis, beberapa gerabak terbalik dan sebahagiannya berguling ke bawah sebuah tambak di utara pusat peranginan ski Garmisch-Partenkirchen di Bavaria.

Beberapa gerabak terbalik dan sebahagiannya berguling ke bawah sebuah tambak di utara pusat peranginan ski Garmisch-Partenkirchen di Bavaria, lapor akhbar wilayah Muenchener Merkur."Sebahagian daripada laluan telah disekat dan lalu lintas dilencongkan. Tiga helikopter dari wilayah Tyrol (Tighol) Austria telah dikejarkan ke tempat kejadian untuk memberikan pertolongan cemas," katanya.Operasi perkhidmatan kecemasan utama masih dijalankan, kata polis, dan laluan kereta api kini ditutup sepenuhnya.- AFP


Liga Negara Eropah: Denmark bangkit daripada jaringan Benzema untuk tewaskan Perancis

PARIS, 4 Jun- Pemain gantian, Andreas Cornelius menjaringkan dua gol bagi membantu Denmark bangkit daripada jaringan cemerlang Karim Benzema untuk menewaskan juara dunia, Perancis 2-1 dalam perlawanan Liga Negara Eropah di Stade de France.Ia merupakan perlawanan pertama di stadium itu sejak kekecohan yang menjejaskan perlawanan akhi Liga Juara Eropah hujung minggu lalu.Jaringan menakjubkan Benzema meletakkan Perancis di hadapan enam minit selepas separuh masa, hanya untuk penyerang Trabzonspor Cornelius menjaringkan gol penyamaan Denmark pada pertengahan separuh masa kedua dan kemudian meledak gol kemenangan pada minit ke-88.

(Trabzonspor Cornelius menjaringkan gol penyamaan Denmark pada pertengahan separuh masa kedua/UEFA)

Perancis turut menyaksikan penyerang, Kylian Mbappe dan tonggak pertahanan, Raphael Varane dikeluarkan selepas mengalami kecederaan."Kami mempunyai pemain yang telah bermain banyak perlawanan musim ini dan mereka jelas kurang segar," kata penolong jurulatih Perancis, Guy Stephan, yang menambah bahawa Mbappe bergelut dengan kecederaan lutut dan Varane mengalami masalah hamstring.Dalam satu lagi perlawanan Kumpulan 1 Liga A, Austria menewaskan Croatia 3-0 untuk mendahului kumpulan. -AFP


Polis Vietnam: Rampasan terbesar hempedu beruang

(Gambar fail diambil pada15 Ogos 2018 menunjukkan botol yang mengandungi hempedu beruang untuk dijual dipaparkan di wilayah Thai Nguyen/FOTO REUTERS)

HANOI, 3 Jun- Polis Vietnam buat pertama kalinya memecahkan rekod yang dipercayai penahanan terbesar negara itu, apabila menahan seorang pemilik beruang dan merampas ratusan botol cecair hempedu beruang di Hanoi,menurut sebuah organisasi perlindungan hidupan liar, hari ini.Negara komunis itu adalah hab utama bagi perdagangan haram haiwan liar dan beruang dipelihara bagi tujuan mengeringkan hempedu daripada pundi haiwan itu untuk digunakan dalam perubatan tradisional.Pihak berkuasa mengharamkan aktiviti mengekstrak hempedu beruang di Vietnam pada 2005, namun ladang beruang dibenarkan untuk memelihara haiwan itu.Mereka yang disabitkan kesalahan mengeluarkan hempedu boleh dikenakan hukuman penjara sehingga lima tahun.Polis Hanoi menahan seorang lelaki dari daerah pinggir bandar PhucTho, lokasi utama bagi ladang beruang, ketika dia membawa 350 botol cecair hempedu hujung minggu lalu.Education for Nature dari Hanoi memaklumkan, ia dipercayai rampasan hempedu beruang terbesar di Vietnam.

(Polis Vietnam menahan seorang pemilik beruang buat kali pertama selepas merampas ratusan botol cecair hempedu beruang di Hanoi/FOTO AFP)

"Ini kali pertama pemilik beruang di Hanoi ditangkap dan disiasat kerana tanggungjawab jenayah bagi pengangkutan haram serta perdagangan hempedu beruang," kata timbalan ketuanya, Bui Thi Ha dalam satu kenyataan.Organisasi itu berkata, terdapat hampir 150 beruang dalam sangkar yang disimpan di hartanah di Hanoi, yang mewakili separuh daripada jumlah keseluruhan haiwan itu di seluruh negara.Lelaki yang ditahan itu memiliki tujuh ekor beruang dan ditangkap ketika membawa botol mengandungi hempedu beruang itu dalam keretanya, namun tidak jelas ke mana ia akan dibawa.Rakyat Vietnam dan China percaya hempedu beruang boleh digunakan sebagai ubat untuk lebam, kanser atau memanjangkan usia. -AFP


Biden gesa undang-undang senjata api persendirian digubal

WASHINGTON, 3 Jun- Presiden Amerika Syarikat, Joe Biden menggesa penggubal undang-undang di negara itu untuk mengharamkan pemilikan senjata api secara persendirian.Langkah itu bagi mengekang kejadian serangan tembakan rambang yang semakin berleluasa.Menurut Biden, had umur untuk membeli senjata api juga perlu dinaikkan daripada 18 tahun kepada 21 tahun."Berapa banyak lagi pembunuhan beramai-ramai yang kita sanggup terima", katanya.

"Kita tidak boleh mengecewakan rakyat Amerika lagi", katanya yang mengutuk penolakan majoriti senator Republikan untuk menyokong undang-undang yang lebih keras sebagai tidak wajar.Beliau juga menggesa mereka untuk mengambil langkah termasuk memeriksa latar belakang, mengharamkan majalah yang mempunyai unsur keganasan, mewajibkan penyimpanan senjata api dengan selamat dan membenarkan pengeluar senjata api dipertanggungjawabkan terhadap jenayah yang dilakukan dengan produk tersebut."Sejak dua dekad yang lalu, lebih ramai kanak-kanak usia sekolah telah mati akibat senjata api.Terdapat banyak sekolah dan tempat lain yang telah menjadi medan pembunuhan, medan perang di sini", kata Biden.

Penggubal undang-undang Republikan sebahagian besarnya menentang undang-undang senjata api yang lebih ketat dan sekumpulan senator AS mengadakan rundingan mengenai pakej kawalan senjata api.Sembilan senator telah bermesyuarat minggu ini untuk membincangkan insiden tembakan besar-besaran yang menggemparkan negara, menunjukkan keyakinan terhadap prospek pembaharuan yang sederhana.Kumpulan itu telah memberi tumpuan kepada keselamatan sekolah, memperkukuh perkhidmatan kesihatan mental dan pemilikan senjata.Sementara itu, satu lagi kes tembakan dilaporkan berlaku di Wisconsin, Amerika Syarikat, semalam.Menurut pihak berkuasa, dalam kejadian itu, seorang penyerang melepaskan tembakan secara rambang di tanah perkuburan Graceland.Lima orang yang sedang menguruskan upacara pengebumian seorang lelaki mengalami kecederaan.Bagaimanapun, tiada kematian dilaporkan.-AFP


Kerjasama erat Malaysia-Singapura tangani COVID-19 jadikan ia satu kawasan epidemiologi - Khairy

SINGAPURA, 3 Jun- Hubungan serta kerjasama erat antara Malaysia dan Singapura dalam menangani COVID-19 telah menjadikan ia satu kawasan epidemiologi yang akhirnya menyaksikan pembukaan sempadan kedua-dua negara setelah lebih dua tahun ditutup, menurut Menteri Kesihatan, Khairy Jamaluddin.Katanya, perkara itu telah dikongsi bersama Perdana Menteri Singapura Lee Hsien Loong ketika beliau mengadakan kunjungan hormat terhadap Lee di Istana Presiden semasa dalam rangka lawatan kerja rasmi empat harinya ke sini.Khairy berada di Singapura bermula 31 Mei hingga 3 Jun sebagai Felow Pertukaran Lee Kuan Yew yang ketujuh dari Malaysia.“Pada pertemuan itu, PM Lee dan saya berkongsi pengalaman berhadapan dengan cabaran gelombang Delta dan Omicron sewaktu pandemik COVID-19,” katanya dalam kemas kini terkini di laman rasmi Facebooknya.Katanya, beliau turut menyampaikan ucapan terima kasih dan penghargaan kerajaan Malaysia dan Kementerian Kesihatan Malaysia khususnya, kepada Lee dan kerajaan Singapura dan khususnya kepada Kementerian Kesihatan republik itu atas komitmen serta kerjasama yang sangat baik sepanjang pandemik COVID-19.“Selain itu, kami juga bertukar-tukar pandangan tentang bagaimana untuk menjalani kehidupan selepas pandemik COVID-19 dengan selamat, peranan teknologi dalam mengukuhkan lagi penyampaian sistem kesihatan negara dan juga kepentingan memahami pendekatan sains tingkah laku yang baik dalam usaha membentuk masyarakat yang bertanggungjawab,” tulisnya.Dalam tulisannya, Khairy turut menyatakan hasrat untuk terus mengukuhkan hubungan kerjasama dua hala dengan Singapura dan “semoga kedua-dua negara serta penduduknya mendapat manfaat yang sebaiknya”.Semasa lawatan ke Singapura, Khairy turut bertemu Timbalan Perdana Menteri dan Menteri Penyelaras bagi Dasar Ekonomi Heng Swee Keat,Speaker Parlimen Tan Chuan-Jin; Menteri Kanan dan Menteri Penyelaras Keselamatan Negara Teo Chee Hean, serta Menteri Kanan dan Menteri Penyelaras bagi Dasar Sosial Tharman Shanmugaratnam.Selain itu beliau juga bertemu dengan Menteri Luar Dr Vivian Balakrishnan, Menteri Kewangan Lawrence Wong, rakan sejawatannya Ong Ye Kung dan Menteri Perhubungan dan Penerangan Josephine Teo.Sempena lawatan itu, Khairy turut berucap pada Sidang Kemuncak Asia Tech x Singapore (ATxSG) dan di Universiti Kebangsaan Singapura, Sekolah Saw Swee Hock bagi Kesihatan Awam.

Ditubuhkan pada 1991, Felow Pertukaran Lee Kuan Yew mempelawa individu yang cemerlang bagi mengadakan lawatan peringkat tinggi ke Singapura.Individu dipilih berdasarkan rekod prestasi dan potensi luar biasa dalam menyumbang kepada pembangunan negara mereka dan hubungan dua hala dengan Singapura.Khairy merupakan Felow Pertukaran Lee Kuan Yew ke-71.Turut sama pada kunjungan hormat itu adalah Pesuruhjaya Tinggi Malaysia ke Singapura, Datuk Dr Azfar Mohamad Mustafar serta delegasi Kementerian Kesihatan Malaysia.


Korea Selatan mansuh peraturan kuarantin mulai 8 Jun

SEOUL, 3 Jun- Kerajaan Korea Selatan akan menarik balik peraturan kuarantin tujuh hari bagi penumpang luar negara yang tidak mengambil vaksin COVID-19, mulai Rabu depan, kata Perdana Menteri Han Duck Soo hari ini.Namun, mereka masih perlu menjalani ujian PCR dalam tempoh tiga hari selepas tiba di Korea Selatan, kata Han, lapor Agensi Berita Yonhap."Selain itu, sekatan penerbangan di Lapangan Terbang Antarabangsa Incheon akan dimansuh sepenuhnya mulai 8 Jun dan kerajaan akan memastikan penerbangan dikendalikan selari dengan permintaan," kata Han.Menurut Kementerian Pengangkutan, langkah itu akan meningkatkan jumlah penerbangan ketibaan kembali kepada tahap sebelum pandemik.Langkah itu diambil susulan permintaan terhadap penerbangan antarabangsa meningkat sejak kerajaan menghapuskan peraturan penjarakan sosial. Menurut Han, harga tiket penerbangan melambung disebabkan sekatan ke atas bilangan penerbangan antarabangsa dan perintah berkurung untuk ketibaan di Lapangan Terbang Antarabangsa Incheon.Pada masa ini, tiada penerbangan ketibaan dibenarkan di lapangan terbang dari pukul 8.00 malam hingga 5.00 pagi.

Kerajaan juga memutuskan untuk menarik balik had bilangan mingguan penerbangan antarabangsa mulai Rabu depan bagi memenuhi permintaan yang semakin meningkat.Untuk permulaan, kementerian merancang menambah 100 hingga 300 lagi penerbangan setiap minggu secara berperingkat mulai Mei dan pertambahan sehingga 50% daripada paras sebelum pandemik menjelang akhir tahun.


Turki mohon PBB ubah nama "Turkey" kepada “Turkiye”

AMERIKA SYARIKAT, 3 Jun- Nama negara Turki (Bahasa Inggeris Turkey) kini perlu diubah kepada “Turkiye” dalam bahasa asing. Turki telah memaklumkan perubahan itu kepada Pertubuhan Bangsa Bersatu (PBB) atas arahan presiden.

“Perubahan berkuat kuasa serta-merta,” menurut Ketua Jurucakap PBB, Stephane Dujarric kepada AFP melalui email.

Dujarric turut menyatakan surat permohonan rasmi pertukaran itu telah diterima ibu pejabat PBB di New York pada Rabu.

Sehari sebelum itu Menteri Luar Turki, Mevlut Cavasoglu menerusi Twitter memuat naik gambarnya menandatangani satu surat yang ditujukan kepada Setiausaha Agung PBB, Antonio Guterres.

“Menerusi surat yang saya tujukan kepada Setiausaha Agung PBB hari ini, kami mendaftarkan nama negara kami dalam bahasa asing di PBB sebagai “Turkiye”, tulisnya.

(Foto Twitter Menteri Luar Turki, Mevlut Cavasoglu)

Tambahnya, perubahan itu akan menamatkan proses "mempertingkatkan nilai jenama negara," satu inisiatif yang dimulakan oleh Presiden Turki, Recep Tayyip Erdogan yang telah memimpin negara itu selama hampir dua dekad.

Sejak beberapa tahun kebelakangan ini, Turki telah berusaha untuk menukar penjenamaan produknya daripada “made in Turkey atau buatan Turki" kepada "made in Turkiye."

Sebagai tambahan ia juga menjadikan tatanama PBB sepadan dengan cara negara itu dieja dalam bahasa Turki, selain perubahan itu juga untuk membezakan nama negara itu dengan nama spesis burung iaitu “turkey” atau Bahasa Melayu dipanggil ayam piru atau ayam belanda.

“Perubahan nama mungkin nampak kurang cerdik bagi sesetengah pihak, namun di pihak Erdogan dapat menjaga penghormatan antarabangsa terhadap negara,” kata profesor Universiti Georgetown, Mustafa Aksakal, memetik laporan The New York Times.

Akhbar itu turut melaporkan langkah dibuat menjelang pilihan raya presiden tahun depan dan ulang tahun ke-100 penubuhan Turki selepas pembubaran Empayar Uthmaniyyah. -AFP


Angka korban akibat hujan lebat di Brazil meningkat kepada 126

RIO DE JANEIRO, 3 Jun- Angka korban akibat hujan lebat yang melanda bandaraya Recife dan di negeri Pernambuco, Brazil pada minggu lalu, meningkat kepada 126 orang dengan dua lagi mangsa masih hilang, lapor Xinhua.Kerajaan negeri Pernambuco semalam memaklumkan sekurang-kurangnya 9,302 orang terpaksa berpindah selepas banjir yang mencetuskan tanah runtuh menimbus berpuluh-puluh rumah di Recife.Kejadian itu adalah tragedi terburuk pernah berlaku di Pernambuco sejak permulaan abad ke-21 dan kedua terburuk dalam sejarah negeri selepas banjir Mei 1966 menyebabkan air Sungai Capibaribe melimpah, meragut 175 nyawa.Anggota bomba dan askar sedang berusaha untuk mencari dua mangsa yang hilang dengan bantuan anjing penyelamat. Sebanyak 31 majlis perbandaran di Pernambuco mengisytiharkan darurat.

Kerajaan persekutuan mengumumkan peruntukan kira-kira AS$200 juta untuk membaik pulih kawasan terjejas.Hujan lebat turut menjejaskan negeri Sergipe, Alagoas, Paraiba dan Rio Grande do Norte, di wilayah timur laut Brazil. Di Alagoas, empat orang terbunuh manakala kira-kira 12,000 hilang tempat tinggal.


Penggunaan vaksin cacar Imvanex untuk Cacar Monyet sedang dimuktamadkan

HAGUE, 3 Jun - Perbincangan menggunakan vaksin cacar sedia ada IMVANEX untuk memerangi virus Cacar Monyet sedang dimuktamadkan.Ketua Vaksin, Agensi Ubat-ubatan Eropah (EMA) Marco Cavaleri berkata walaupun wabak berkenaan belum pernah menyerang benua itu, namun kerjasama dengan syarikat pengeluar vaksin tersebut giat dilaksanakan.Kerjasama tersebut sebagai langkah berjaga-jaga, selain memastikan bekalan mencukupi jika diperlukan.

Imvanex, yang dibuat oleh firma Denmark Bavarian Nordic, telah diberi kuasa oleh EMA pada 2013 untuk cacar, tetapi pembuatnya tidak memohon pada masa itu untuk penggunaannya terhadap Cacar monyet."Pasukan petugas kecemasan EMA sedang berbincang dengan (pembuat) untuk menyediakan dan mengemukakan data yang boleh menyokong petunjuk berkaitan Cacar Monyet", kata Cavaleri.Data pada haiwan menunjukkan Imvanex berkesan terhadap virus Cacar Monyet.Vaksin tersebut kemungkinan besar akan diberikan kepada kontak rapat mangsa bagi mengelak penularannya."EMA berharap firma itu boleh memohon secepat mungkin", kata Cavaleri, tanpa memberikan jangka masa.Badan pemantau itu juga bersedia untuk membincangkan cara meningkatkan kapasiti pengeluarannya.-AFP


Gempa bumi sederhana gegar selatan Filipina

MANILA, 3 Jun- Gempa bumi bermagnitud 5.6 menggegarkan wilayah Surigao del Sur di selatan Filipina hari ini, lapor Xinhua.Menurut Institut Vulkanologi dan Seismologi Filipina gempa pada pukul 2.54 pagi waktu tempatan (1854 Khamis GMT), melanda pada kedalaman 16 kilometer(km), kira-kira 31 km timur laut bandar Cagwait.

Gegaran turut dirasai di pulau Mindanao dan wilayah Leyte, tengah Filipina.Tiada laporan mengenai kerosakan atau kemalangan jiwa.


Ribut Agatha: Mexico berdepan cuaca buruk

PUERTO ANGEL, 3 Jun - Taufan Agatha yang membadai beberapa kawasan di selatan Mexico telah menyebabkan sembilan orang maut dan enam lagi hilang.Taufan kategori dua itu turut menyebabkan banjir, tanah runtuh dan kerosakan kepada harta benda penduduk sekitar Puerto Angel.Menurut Pusat Taufan Kebangsaan (NHC) Amerika Syarikat (AS), ia yang terkuat pernah melanda sejak 1949.Dalam pada itu Presiden Andres Manuel Lopez Obrador memberi jaminan akan membantu penduduk yang terkesan dengan bencana alam tersebut."Jangan khuatif anda tidak bersendirian. Kami akan berusaha membaik pulih semula jalan raya yang rosak. Pada masa sama bantuan akan dihantar segera kepada semua penduduk di kawasan yang terjejas," katanya.

(Antara kediaman penduduk yang rosak akibat taufan Agatha yang melanda  selatan Mexico/ AFP)

Perkhidmatan meteorologi negara itu menyebut terdapat 80 peratus peluang ribut baharu akan terbentuk dalam tempoh lima hari akan datang. Ia sekali gus memberi amaran supaya penduduk di sepanjang pantai Pasifik dan Atlantik agar berjaga-jaga dan berpindah jika perlu.Mexico kerap dilanda ribut tropika biasanya antara bulan Mei dan November. -AFP

Berita berkaitanTaufan Agatha melanda Mexico: 3 maut, 8 hilangTaufan Agatha badai pesisir pantai Mexico


Sakit belakang berterusan, pesakit bunuh doktor bedah

TULSA, 3 Jun – Seorang bekas pesakit sebuah hospital dilaporkan menembak mati empat orang termasuk seorang pakar bedah yang merawatnya dalam satu kejadian di hospital Saint Francis, Oklahoma, Amerika Syarikat. Suspek seorang lelaki yang dikenali sebagai Michael Louis, memasuki perkarangan dengan senapang dan sepucuk pistol tidak berpuas hati dengan rasa sakit berterusan yang dihidapinya selepas melalui prosedur pembedahan belakang. Menurut polis, mangsa, Dr. Preston Phillips telah dihubungi beberapa kali kemudian menasihatinya untuk datang kembali ke hospital untuk menerima rawatan lanjut. "Dia menyalahkan Dr. Phillips atas kesakitan yang berterusan selepas pembedahan. Suspek bertekad untuk membunuh pakar bedah tersebut namun dihalang beberapa petugas kesihatan di hospital tersebut yang turut menjadi korban . Suspek kemudian menembak dirinya sendiri," katanya.Pihak polis percaya suspek membeli senapang separa automatik di kedai senjata api tempatan sebelum menuju ke hospital.

(Sepasukan anggota polis ke lokasi kejadian di hospital Saint Francis, Oklahoma, Amerika Syarikat/ AFP)

Kejadian terbaharu ini telah mendorong gesaan agar undang-undang kawalan senjata api diperketat meski ramai menjangkakan ia sekadar melepaskan batuh di tangga.Menurut statistik keganasan melibatkan penggunaan senjata api, setakat Jun 2022, sebanyak 233 tembakan yang mengakibatkan kematian berlaku di seluruh Amerika Syarikat. -AFP

Berita BerkaitanLagi kes tembakan di AS - serangan terbaharu di hospital, empat orang awam maut


Dua maut, lebih 50 orang cedera dalam kebakaran di Prague

CZECH, 2 Jun - Dua orang maut dan lebih 50 orang cedera dalam kebakaran di rumah jagaan pesakit Alzheimer di Prague.Perkhidmatan Kecemasan berkata dua lagi penghuni rumah di Roztoky, di utara ibu negara Czech, berada dalam keadaan kritikal, dua cedera parah dan 51 cedera ringan.Kebakaran tersebut berlaku semalam dan anggota bomba masih berada di lokasi kejadian pagi tadi.Hampir 100 anggota bomba dikerahkan untuk memadamkan kebakaran dan memindahkan mangsa yang terlibat.


Penularan COVID-19 di Korea Utara membimbangkan

GENEVA, 2 Jun - WHO tidak mempunyai akses ke atas data mengenai penularan COVID-19 di Korea Utara. Namun, beranggapan krisis kesihatan di negara itu semakin buruk. Kenyataan tersebut bertentangan dengan laporan Pyongyang yang mendakwa penularan pandemik itu terkawal. Pengarah Kecemasan WHO, Michael Ryan berkata, pada masa ini, pihaknya tidak dapat membuat penilaian risiko yang mencukupi mengenai keadaan di lapangan. "Sangat sukar untuk memberikan analisis yang betul kepada dunia apabila tidak mempunyai akses kepada data yang diperlukan", katanya kepada pemberita dan mengakui negara yang sangat berahsia itu hanya memberikan maklumat yang sangat terhad.Sementara itu, Ketua WHO mengenai COVID-19, Maria Van Kerkhove, berkata negara itu mencatat lebih 3 juta kes yang disyaki COVID-19 walaupun laporan hanya menyebut kes sebagai demam.

(Tentera Rakyat Korea membekalkan ubat-ubatan di sebuah farmasi di Pyongyang/AFP)

Agensi Berita Pusat Korea (KCNA) yang dikendalikan kerajaan melaporkan pada awal Khamis bahawa kira-kira 96,600 "kes demam" dalam tempoh 24 jam, dengan jumlah 3.8 juta kes sejak hujung April lalu.Tiada kematian baharu diumumkan dan 69 kematian direkodkan setakat hujung minggu lalu.Walaupun Korea Utara antara yang mempunyai sistem kesihatan yang terburuk di dunia, KCNA melaporkan pada Khamis bahawa lebih daripada 95 peratus kes telah pulih.Ryan turut menekankan kepentingan mengekang wabak di negara itu.Katanya, WHO akan terus menawarkan bantuan, terutama dari segi bekalan vaksin, meskipun telah tiga kali ditolak Pyongyang. "Agensi Pertubuhan Bangsa-Bangsa Bersatu (PBB) bekerjasama dengan China dan Korea Selatan dalam usaha mendapatkan bantuan, sikap yang sangat positif dalam usaha menangani masalah kolektif ini," katanya. WHO telah berulang kali memberi amaran agar tidak membenarkan virus yang menyebabkan COVID-19 merebak tanpa kawalan, kerana ia berkemungkinan bermutasi dan menghasilkan varian baharu yang lebih berbahaya."Kami tidak mahu melihat penularan penyakit ini yang teruk dalam populasi yang paling mudah terdedah, dalam sistem kesihatan yang sudah terjejas," kata Ryan."Ini tidak baik untuk rakyat (Korea Utara). Ini tidak baik untuk rantau ini. Ini tidak baik untuk dunia", katanya.


Anggota pengaman PBB terbunuh dalam serangan pengganas di Mali

BAMAKO, 2 Jun- Seorang anggota pasukan pengaman Pertubuhan Bangsa Bersatu (PBB) terbunuh manakala tiga lagi cedera diserang pengganas ketika konvoi berada di Kidal, utara Mali.

Perkara itu disahkan misi Penstabilan Bersepadu Multidimensi PBB (MINUSMA).

Mereka yang terbunuh adalah anggota misi kontinjen Jordan, menurut seorang pegawai keselamatan yang tidak mahu namanya didedahkan.

Jurucakap MINUSMA, Olivier Salgado menerusi Twitter berkata, konvoi diserang menggunakan senjata kecil dan bom tangan berpelancar roket dalam serangan berakhir kira-kira sejam.

“Agak malang, salah seorang anggota mati akibat luka serius susulan serangan tersebut,” tulisnya dalam bahasa Perancis.

Setakat ini, tiada maklumat lanjut diberikan berhubung identiti penyerang.

Menerusi kenyataan wakil khas PBB di Mali dan ketua MINUSMA, El-Ghassin Wane, anggota pengaman berjaya mengusir penyerang yang menggunakan senjata lengkap.

“Saya amat mengutuk serangan itu yang disifatkan cubaan terdesak oleh kumpulan pengganas untuk menghalang usaha perdamaian di Mali dan pelaksanaan mandat MINUSMA,” katanya.

Kenyataan sama menyebut, serangan terbaharu itu adalah kali ke lima berlaku di wilayah Kidal, Mali dalam tempoh seminggu.

Setiausaha Agung PBB, Antonio Guterres mengutuk serangan itu dan berkata serangan terhadap “pasukan pengaman“ adalah “jenayah perang bawah undang-undang antarabangsa."

Guterres mahu pihak pihak berkuasa Mali berusaha mengenal pasti pelaku serangan supaya mereka boleh dibawa ke muka pengadilan dengan cepat,” kata jurucakap Guterres.

Misi MINUSMA dimulakan pada 2013 bagi membantu meningkatkan keselamatan di negeri Sahel yang derdepan serangan kumpulan pemberontakan yang dikaitkan dengan kumpulan al-Qaeda dan Daesh sejak 2012.

Disertai 13,000 anggota, MINUSMA antara misi pengaman terbesar PPB, juga salah satu misi paling berbahaya menyaksikan 172 anggota tentera terbunuh akibat serangan atau tindakan pemberontak. -AFP


Lagi kes tembakan di AS - serangan terbaharu di hospital, empat orang awam maut

WASHINGTON, 2 Jun - Seorang lelaki bersenjata membunuh sekurang-kurangnya empat orang pada hari Rabu di hospital di Tulsa, Oklahoma.Menurut polis, tembakan rambang terbaharu itu berlaku ketika kes tembakan di Texas minggu lalu masih lagi segar.Suspek, yang bersenjatakan senapang dan pistol, turut terbunuh dalam serangan di kampus hospital St. Francis, kata polis."Buat masa ini, empat orang awam maut, seorang penembak maut, dan kami percaya ia dilakukannya seorang sendiri," kata Timbalan Ketua Polis Tulsa, Eric Dalgleish.Beliau berkata pegawai bertindak balas serta-merta selepas menerima panggilan kecemasan mengatakan seorang penembak telah menyerbu ke tingkat dua sebuah klinik yang terletak di St. Francis. Namun, tidak dinyatakan berapa ramai orang lain yang mungkin cedera.Dalgleish berkata, keseluruhan serangan bermula dari saat panggilan kecemasan masuk ke masa pegawai terlibat dengan penembak itu berlangsung kira-kira empat minit.Presiden Amerika Syarikat (AS) Joe Biden telah diberi taklimat mengenai insiden tersebut, menurut White House dalam satu kenyataan, sambil menambah bahawa pentadbiran telah menawarkan sokongan kepada pegawai tempatan.Elizabeth Buchner, pembantu undang-undang yang tinggal di belakang klinik tempat tembakan berlaku, berkata dia bergegas keluar dari rumahnya apabila mendengar helikopter dan kekecohan yang lebih kuat datang dari arah hospital.Katanya dia menyaksikan pasukan taktikal meluru masuk ke dalam salah satu bangunan, sebahagian tindak balas yang disifatkannya sebagai "pantas dan kuat," tanpa "tidak teragak-agak."Kes tembakan itu adalah yang terbaru dalam rentetan serangan maut oleh lelaki bersenjata yang menggegarkan Amerika Syarikat pada bulan lalu.Pada 14 Mei seorang warga kulit putih yang menyasarkan warga Afrika Amerika membunuh 10 orang di sebuah kedai runcit di Buffalo, New York. Penembak tersebut bagaimanapun terselamat dan menghadapi pertuduhan.Sepuluh hari kemudian seorang lelaki bersenjata berusia 18 tahun bersenjatakan AR-15 menyerbu sebuah sekolah rendah di bandar kecil Texas Uvalde dan membunuh 21 orang, 19 daripadanya kanak-kanak, sebelum ditembak mati oleh polis.Pada hari Rabu seorang daripada dua guru yang terbunuh dalam serangan itu telah dikebumikan di Uvalde, sehari selepas pengebumian pertama kanak-kanak itu.

(Anggota polis berkawal di kawasan Hospital St. Francis)FOTO AFP


(Presiden Volodymyr Zelensky bercakap kepada media di bandar Bucha, barat laut ibu kota Ukraine pada 4 April 2022/AFP)

WASHINGTON, 2 Jun - Antara 60 hingga 100 askar Ukraine terkorban di medan perang setiap hari. Manakala 500 yang lain cedera. Dakwaan itu dibuat Presiden Ukraine, Volodymyr Zelensky dalam satu temu bual dengan kumpulan media Amerika Syarikat, Newsmax yang dikeluarkan pada Rabu. "Keadaan dan situasi di bahagian timur negara terutama di bandar Severodonetsk amat sulit."Kami kehilangan 60 hingga 100 askar setiap hari dan sekitar 500 orang cedera dalam peperangan," kata pemimpin berusia 44 tahun itu yang bercakap melalui jurubahasa.Namun menurutnya, askar Ukraine masih kekal di perimeter pertahanan mereka.

(Mayat askar yang tidak dikenali berhampiran kapal pengangkut Kakitangan Berperisai Rusia (APC) yang terbakar semasa berperang dengan angkatan tentera Ukraine di Kharkiv, pada 27 Februari 2022/AFP)

Dalam pada itu, petunjuk dari medan perang turut memperlihatkan Rusia juga mengalami kerugian besar.Kerajaan Ukraine menganggarkan minggu lalu bahawa Rusia telah kehilangan lebih 30,000 askar sejak memulakan pencerobohan mereka pada 24 Februari.-AFP


Rusia – Ukraine, AS bekal senjata lebih canggih antara perkembangan terbaharu konflik

(Gambar sekitar kilang keluli Azovstal di bandar Mariupol pada 10 Mei 2022,kesan serangan tentera Rusia/Fail AFP)

KIEV, 1 Jun– Konflik Rusia Ukraine, masih belum berakhir. Terbaharu pihak Ukraine bakal menerima bekalan senjata atau roket jarak sederhana Amerika Syarikat (AS).

Presiden Joe Biden berkata AS akan menghantar sistem roket lebih maju ke Ukraine bagi membantu tentera sekutunya menentang Rusia, yang semakin menguasai banyak kawasan di timur Ukraine.

Menurut Washington, pelancar roket yang dikenali sebagai Sistem Roket Artileri Mobiliti Tinggi atau Himars itu akan membolehkan tentera Ukraine melancarkan serangan dengan lebih tepat terhadap sasaran utama musuh dari jarak lebih jauh dan dapat mengelak serangan mengenai wilayah Rusia.

Tentera Kiev yang dilaporkan kehabisan senjata telah merayu untuk mendapatkan senjata lebih canggih bagi membantu mereka menentang serangan Rusia, khususnya di kawasan timur Donbas.

RUSIA RAMPAS “KEBANYAKAN” BANDAR UTAMA DI TIMUR

Tentera Rusia telah menguasai sebahagian besar bandar di timur Ukraine, Severodonetsk, selepas beberapa minggu pertempuran di hab perindustrian utama Lugansk, satu daripada dua wilayah pentadbiran yang membentuk Donbas.

“Malangnya, hari ini, tentera Rusia telah mengawal sebahagian besar bandar,” kata Gabenor Lugansk, Sergiy Gaiday menerusi rakaman video.

Proses pemindahan penduduk dari kawasan bandar terhalang disebabkan pertempuran tersebut. Pada Isnin, seorang wartawan Perancis yang mengiringi bas membawa penduduk yang dipindahkan itu terbunuh akibat tembakan pihak Rusia.

Gaida turut menyatakan tentera Rusia telah menyerang tangki yang mengandungi asid nitrik di loji kimia Severodonetsk, lantas meminta penduduk mencari tempat perlindungan.

“Bagi tentera Rusia, komander, askar, sebarang 'kegilaan' sememangnya boleh diterima,” Kata Presiden Ukraine, Volodymyr Zelensky dalam ucapan video di Telegram.

KEPADA MACRON: LAWATI KAMI – UKRAINE

Menteri Luar Ukraine meminta Presiden Perancis Emmanuel Macron melawat negara itu sebelum akhir Jun.

“Alangkah baiknya, Macron datang ketika Perancis sebagai Presiden EU dan paling baik dia datang dengan penghantaran lebih banyak senjata ke Ukraine, katanya kepada saluran berita Perancis LCI.

Perdana Menteri Britain, Boris Johnson; Perdana Menteri Kanada, Justin Trudeau; Presiden Suruhanjaya Eropah, Ursula von der Leyen dan sejumlah pegawai tinggi Eropah dan AS telah mula melawat Kiev sejak awal April lalu.

Pegawai kanan Perancis pertama yang mengadakan lawatan adalah Menteri Luar Perancis baharu, Catherine Colonna pada Isnin.

Menurut syarikat minyak Denmark, Orsted, firma gas gergasi Rusia -- Gazprom Export akan memotong bekalan ke Denmark bermula Rabu selepas syarikat Denmark itu enggan membayar dalam mata wang rubel.

Gazpron juga dilaporkan telah memotong bekalan gas ke Belanda, Finland, Bulgaria dan Poland atas alasan sama.

“RIBUAN” TERLIBAT JENAYAH PERANG DI DONBAS

Menurut ketua pendakwa raya Kiev, ketika ini Ukraine sedang menjalankan siasatan berhubung beberapa ribu kes jenayah perang yang disyaki berlaku di wilayah Donbas.

Semasa lawatan di The Hague, pendakwa raya Ukraine Iryna Venediktova berkata kira-kira 15,000 kes berkaitan jenayah perang telah dilaporkan di seluruh negara sejak pencerobohan Rusia pada 24 Februari lalu.

DUA LAGI TENTERA RUSIA DIDAPATI BERSALAH

Dua askar Rusia dihukum penjara lebih 11 tahun di Ukraine selepas didapati bersalah melanggar peraturan perang dengan membedil kawasan awam di wilayah timur laut Kharkiv.

Pendakwaan di seminggu selepas mahkamah Kiev mengenakan hukuman penjara seumur hidup terhadap seorang askar Rusia berusia 21 tahun kerana menembak mati orang awam yang tidak bersenjata ketika mangsa menunggang basikal. -AFP


Ratusan kes Cacar Monyet telah dikesan di luar Afrika

GENEVA, 2 Jun - Ratusan kes Cacar Monyet telah dikesan di negara-negara luar Afrika.

Pertubuhan Kesihatan Sedunia, (WHO) memberi amaran bahawa virus mungkin telah merebak bawah radar pemerhatian.Ketua Pengarah WHO, Dr Adhanom Ghebreyesus berkata, siasatan sedang dijalankan. "Kemunculan serentak Cacar Monyet secara tiba-tiba di banyak negara menunjukkan mungkin terdapat penularan yang tidak dapat dikesan untuk beberapa tempoh", katanya.

(Ketua Pengarah WHO, Dr Adhanom Ghebreyesus/AFP)

Berita berkaitan WHOWHO gesa tingkat pengawasan, bendung Cacar MonyetTidak perlu bimbang penularan cacar monyet, boleh pulih dalam tempoh beberapa minggu - WHOCacar Monyet: Ancaman sederhana kepada kesihatan global - WHO

Sejak Britain merekodkan kes pertama pada 7 Mei, lebih 550 kes disahkan Cacar Monyet dicatatkan di 30 buah negara bukan endemik virus tersebut. Pakar kesihatan terkemuka Pertubuhan Bangsa-Bangsa Bersatu (PBB) Rosamund Lewis berkata bahawa kemunculan begitu banyak kes di Eropah dan negara lain tidak pernah dilihat sebelum ini dan membimbangkan."Kami tidak tahu sama ada ia adalah minggu, bulan atau mungkin beberapa tahun," katanya sambil menambah bahawa "kami benar-benar tidak tahu sama ada sudah terlambat untuk dibendung".'Monkeypox' berkaitan dengan cacar, yang membunuh berjuta-juta orang di seluruh dunia setiap tahun sebelum ia dihapuskan pada tahun 1980.-AFP


Rusia kuasai sebahagian besar hab perindutrian Severodonetsk

KIEV, 1 Jun - Tentera Rusia kini menguasai sebahagian besar bandar utama Severodonetsk di timur Ukraine, kata seorang Gabenor wilayah."Malangnya hari ini tentera Rusia mengawal sebahagian besar bandar itu," kata Gabenor Lugansk Sergiy Gaiday dalam video, menegaskan tentera Ukraine tidak dalam bahaya dikepung.Beliau menambah bahawa 90 peratus Severodonetsk telah musnah.

Gaiday juga memberi amaran bahawa tentera Rusia telah melanggar tangki yang mengandungi asid nitrik di loji kimia Severodonetsk dan menyeru orang ramai supaya tinggal di tempat perlindungan.Severodonetsk adalah salah satu hab perindustrian yang terletak di laluan Rusia untuk menawan wilayah Luhansk Donbas.Sementara itu, para pemimpin Kesatuan Eropah (EU) berpecah dalam rancangan mereka mengharamkan import minyak Moscow selepas bersetuju untuk menyekat sebahagian besar bekalan dari Rusia.Pemimpin EU yang bermesyuarat untuk hari kedua di Brussels hanya berjaya mengetatkan sekatan ekonomi terhadap Moscow.-AFP


1,400 kes cacar monyet dilaporkan di Afrika, satu di Hungary

AFRIKA, 1 Jun - Tujuh negara di benua Afrika melaporkan 1,400 kes cacar monyet untuk tahun ini. Menurut Pertubuhan Kesihatan Sedunia (WHO) untuk Afrika, daripada jumlah berkenaan 1,392 kes disyaki manakala 44 lagi kes disahkan.Tujuh negara terbabit melibatkan Cameroon, Afrika Tengah, Republik Demokratik Congo, Liberia, Nigeria, Republik Congo dan Sierra Leone.Sehingga tahun 2019, kes cacar monyet di Nigeria dilaporkan terutamanya di selatan negara berkenaan. Namun sejak 2020, virus itu telah merebak ke kawasan tengah, timur dan utara. Cacar monyet pertama kali dikesan menjangkiti manusia pada 1970 di rantau Afrika.Kes terus melonjak pada 2020, dengan lebih 6,300 kes disyaki menyaksikan Republik Demokratik Congo menyumbang 95 peratus daripada jumlah keseluruhan.7 Mei lalu, kes pertama dilaporkan di Eropah melibatkan individu baru pulang ke England dari Nigeria. Menurut kemas kini terbaharu WHO, kes cacar monyet kini dilaporkan di 23 negara, iaitu 260 kes dan 120 kes disyaki.

(Hungary sahkan kes pertama cacar monyet)

Sementara itu, Hungary mengesahkan kes pertama cacar monyet. Ketua pegawai perubatan Hungary, Cecilia Muller, berkata kes itu melibatkan lelaki berusia 38 tahun.Pihak berkuasa perubatan masih menyiasat sama ada individu berkenaan pernah mengembara ke luar negara dalam masa terdekat.Virus cacar monyet boleh berjangkit daripada haiwan kepada manusia, serta manusia kepada manusia.Pesakit dinasihatkan untuk mengasingkan diri kira-kira dua ke empat minggu, jika dijangkiti penyakit tersebut. - REUTERS


Johnson nafi langgar kod tatakelakan menteri, enggan letak jawatan

LONDON, 1 Jun - Perdana Menteri Britain, Boris Johnson menafikan dakwaan melanggar kod tatakelakuan menteri, dalam usaha meredakan tekanan kem Konservatif yang semakin meningkat berhubung skandal "Partygate".Antaranya kenyataan keras bekas pemimpin Konservatif, William Hague bahawa Johnson boleh menghadapi undi tidak percaya dalam kalangan ahli parlimennya sendiri seawal minggu depan.Johnson menjadi Perdana Menteri Britain pertama yang didapati melanggar undang-undang semasa memegang jawatan apabila didenda oleh polis kerana menghadiri parti hari jadi pada Jun 2020.Bawah pentadbiran kerajaan terdahulu, pelanggaran kod tatalaku menteri dianggap sebagai kesalahan yang perlu disusuli peletakan jawatan.Johnson sebaliknya berkata "Saya tidak melanggar kod"."Tiada niat untuk melanggar undang-undang", katanya sambil menegaskan beliau "bertanggungjawab sepenuhnya kepada parlimen dan memohon maaf atas kesilapan itu".

(Boris Johnson berkata dia "tidak berniat untuk melanggar peraturan"/REUTERS)

Bagaimanapun, berpuluh-puluh ahli parlimen secara terbuka mengkritik pemimpin mereka yang terbabit dengan parti sedangkan ketika itu kerajaan mengarahkan orang ramai supaya menghormati perintah kawalan pergerakan bagi mengekang penularan COVID-19. -AFP


BTS sebar mesej tolak jenayah kebencian dan perkauman di Rumah Putih

WASHINGTON, 1 Jun- Kumpulan K-pop terkemuka Korea Selatan, BTS menyampaikan ucapan yang menyentuh isu jenayah kebencian anti-Asia di Amerika Syarikat (AS).Kunjungan mereka ke Rumah Putih menjadi platform terbaik menzahirkan kekecewaan terhadap peningkatan kes kebencian di AS.Dalam masa sama, mereka juga meminta agar masyarakat antarabangsa sentiasa bertoleransi dan menghormati perbezaan warna kulit dan agama.Menurut Rumah Putih, Biden mengeluarkan jemputan bagi membincangkan keperluan bersolidariti melibatkan penyertaan dan perwakilan daripada Asia.Ini juga bertujuan menangani jenayah kebencian serta diskriminasi anti-Asia yang menjadi isu panas sejak kebelakangan ini.Sentimen keganasan dan anti-Asia di AS semakin menular sewaktu pandemik COVID-19.

(Kumpulan BTS ketika berucap di Rumah Putih/ AFP)

Bekas Presiden AS, Donald Trump mempersalahkan pandemik COVID-19 berpunca dari Wuhan, China dan menggelarnya sebagai 'virus China'. Bahkan, menggelar virus berbahaya itu sebagai 'kung flu'.Trend berkenaan mendorong berlaku jenayah keganasan sehingga membawa kepada insiden paling buruk berlaku di Atlanta apabila seorang lelaki bertindak menembak mati lapan orang di spa. Enam daripada mangsa merupakan wanita Asia.Rumah Putih turut memuji peranan kumpulan BTS sebagai duta belia dengan menyebarkan mesej harapan dan positif ke seluruh dunia. -AFP


Ukraine, Barat mesti bertindak untuk selesaikan krisis makanan

(Sejak serangan Rusia harga gandum Ukraine telah melonjak ke paras tertinggi, mengatasi tahap semasakrisis makanan 2007/REUTERS)

RIYADH, 1 Jun - Menteri Luar Rusia Sergei Lavrov berkata terpulang kepada Barat dan Kiev untuk menyelesaikan krisis makanan global yang semakin meningkat berikutan konflik di Ukraine.Negara-negara Barat "mencipta banyak masalah buatan dengan menutup pelabuhan mereka kepada kapal Rusia, mengganggu logistik dan rantaian kewangan," kata Lavrov kepada pemberita semasa lawatan ke Bahrain.“Mereka perlu serius mempertimbangkan apa yang lebih penting bagi mereka, melakukan 'perhubungan awam' dalam isu keselamatan makanan atau mengambil langkah konkrit untuk menyelesaikan masalah ini,” tambahnya.Lavrov juga menggesa Ukraine supaya membersihkan perairan wilayahnya daripada periuk api bagi membolehkan kapal selamat melalui Laut Hitam dan Azov."Jika masalah periuk api diselesaikan tentera laut Rusia akan memastikan laluan tanpa halangan kapal ini ke Mediterranean dan seterusnya ke destinasi (mereka)," kata Lavrov.

Rusia dan Ukraine menghasilkan kira-kira 30% daripada bekalan gandum global.Isnin lepas, Presiden Vladimir Putin memberitahu rakan sejawatannya dari Turki, Recep Tayyip Erdogan bahawa Moscow bersedia bekerjasama dengan Ankara untuk membebaskan perkapalan maritim dari Ukraine.Menurut diplomat tertinggi Turki, Lavrov akan tiba di negara itu pada 8 Jun untuk perbincangan mengenai membuka sekatan eksport bijirin dari Ukraine. -AFP


Mexico haramkan penjualan e-rokok

MEXICO CITY, 1 Jun - Mexico mengharamkan penjualan rokok elektronik dan peranti vape lain kerana bimbang mengenai kesan kesihatannya, kerajaan mengumumkan.Presiden Andres Manuel Lopez Obrador berkata adalah "pembohongan" untuk mendakwa bahawa e-rokok adalah alternatif yang selamat untuk menyedut asap tembakau."Wap itu juga berbahaya untuk kesihatan," tambah Lopez Obrador, yang menandatangani dekri yang memperkenalkan larangan Hari Tanpa Tembakau Sedunia.Beliau menunjukkan peranti vape merah jambu untuk menggambarkan bagaimana produk itu bertujuan untuk menarik minat golongan muda."Lihat warna, reka bentuk, " kata Lopez Obrador.Pihak berkuasa Mexico City sementara itu mengumumkan bahawa perbuatan merokok tanpa mengira jenis akan dilarang di Dataran Zocalo, dan kawasan sekitar di daerah bersejarah yang sibuk itu.

Dewan Bandaraya berkata langkah itu bertujuan meningkatkan kesedaran tentang risiko kesihatan.Merokok telah diharamkan di ruang tertutup, pejabat kerajaan, kedai, bar dan restoran selama lebih sedekad, dengan pengecualian kepada tempat hiburan tertentu.Mexico melarang import dan eksport peranti dan kartrij vape sejak Oktober lepas.Lebih 30 negara telah mengharamkan penjualan rokok elektronik. -AFP


Perjanjian Jerman-Greece, hantar kereta kebal ke Ukraine

BRUSSELS, 1 Jun - Canselor Jerman, Olaf Scholz berkata bahawa beliau bersetuju dengan perjanjian bersama Greece yang akan menyaksikan Athens menghantar kenderaan tentera era Soviet ke Ukraine sebagai pertukaran untuk menerima perisai yang lebih moden dari Berlin."Kami akan menyediakan pengangkut berperisai Jerman," kata Scholz selepas Sidang Kemuncak Kesatuan Eropah (EU) di Brussels.Berlin akan menghantar kereta kebal pengangkut Marder ke Greece dan seterusnya akan menghantar kereta kebal tempur BMP-1 era Soviet ke Ukraine, menurut laporan media Greece."Dari awal lagi, jelas bahawa kami perlu membuat pilihan yang tepat, iaitu menyokong Ukraine dalam semua cara yang mungkin," kata Perdana Menteri Greece, Kyriakos Mitsotakis semasa lawatan ke Belanda pada hari Selasa.

(Canselor Jerman, Olaf Scholz pada sidang media di Sidang Kemuncak EU di Brussels/AFP)

Bagaimanapun, beliau mengakui Greece mengekalkan hubungan agak rapat dengan Rusia atas sebab geografi dan tradisi gereja Ortodok.Greece, negara anggota Pertubuhan Perjanjian Atlantik Utara (NATO) menghantar peralatan pertahanan ke Ukraine termasuk senjata antikereta kebal, Kalashnikov dan peluru pada akhir Februari lalu. Ia mengundang kritikan daripada parti pembangkang berhaluan kiri.Parti pembangkang utama, Syriza berkata tidak dapat difikirkan bahawa Scholz mengumumkan perjanjian kereta kebal kepada rakyat Greece, manakala Mitsotakis tidak menyebutnya selepas sidang kemuncak EU di Brussels.Dalam pada itu, Jerman juga telah mencapai perjanjian yang sama dengan Republik Czech untuk membantu membekalkan senjata ke Ukraine dan kini sedang berunding dengan Poland.Matlamatnya adalah untuk membekalkan Ukraine dengan senjata yang sangat diperlukan daripada stok lama pada era Soviet yang boleh digunakan semasa pertempuran untuk menghentikan pencerobohan Rusia.Jerman mahu menghantar 14 kereta kebal tempur Leopard dan satu kenderaan perisai Leopard ke Prague sebagai pertukaran untuk Czech menghantar kereta kebal T-72 ke Ukraine.Bagaimanapun, tiada tarikh ditetapkan untuk penghantaran.Pertukaran yang dirancang dengan Poland yang bertujuan untuk melihat Warsaw menerima pengganti peralatan moden untuk dihantar ke Ukraine juga masih belum menjadi kenyataan. Presiden Poland Andrzej Duda telah menuduh Berlin tidak menunaikan janjinya mengenai peralatan tersebut.Kerajaan Jerman telah menerima kritikan daripada Kiev kerana terlalu lewat menghantar senjata ke Ukraine.-AFP


Macron cadang resolusi PBB untuk tamatkan sekatan Odessa

BRUSSELS, 1 Jun - Presiden Perancis Emmanuel Macron dan Canselor Jerman Olaf Scholz telah menggesa Presiden Rusia Vladimir Putin supaya menamatkan sekatan di pelabuhan Odessa, Ukraine berdasarkan terma resolusi Pertubuhan Bangsa Bersatu (PBB) yang bakal disusulkan."Saya mencadangkan kepada Presiden Putin, dalam perbincangan yang kami adakan dengan Olaf Scholz Sabtu lalu, supaya kami mengambil inisiatif merangka resolusi di PBB untuk merumuskan rangka kerja yang jelas kepada operasi ini," kata Macron selepas Sidang Kemuncak Kesatuan Eropah di sini.

(Presiden Perancis Emmanuel Macron bercakap kepada media di Brussels pada 31 Mei 2022/AFP)

Bandar pelabuhan Odessa, merupakan pelabuhan Laut Hitam terakhir yang masih dikuasai Ukraine.Pencerobohan Rusia di Ukraine telah menjejaskan bekalan bijirin dunia, menyebabkan harga makanan melonjak dan mengancam untuk memburukkan lagi krisis kemanusiaan di Afrika dan Asia Barat.Tentera Ukraine bagaimanapun telah menanam periuk api di sekitar lokasi strategik manakala armada angkatan laut Rusia menghalang trafik kargo daripada tiba di Ukraine.Bawah cadangan Macron, resolusi PBB akan menyediakan rangka kerja untuk membersihkan kawasan pelabuhan daripada periuk api agar penghantaran bijirin dapat disambung semula.Macron memberi penghormatan kepada peranan Setiausaha Agung PBB Antonio Guterres dalam mencari penyelesaian dan berkata Rusia telah "menjanjikan" rundingan dengan jirannya di Laut Hitam iaitu Turki. -AFP


Junta Myanmar guna serangan udara sebagai 'hukuman kolektif'?

BANGKOK, 1 JUN - Tentera Myanmar disyaki menggunakan serangan udara dan serangan artileri sebagai "hukuman kolektif" terhadap orang awam yang menentang rampasan kuasanya, kata Amnesty International yang menuduh junta melakukan jenayah perang.Pertempuran maut telah memusnahkan sebahagian besar negara itu sejak rampasan kuasa tahun lalu, untuk menggulingkan kerajaan awam pemimpin Aung San Suu Kyi.Sehingga kini pihak junta tidak dapat menghancurkan penentangan terhadap pemerintahannya."Antara Disember tahun lalu hingga Mac, pihak tentera meningkatkan serangan di negeri Kayah dan Kayin di sepanjang sempadan Thai, dengan melakukan pembunuhan, rompakan dan pembakaran kampung," kata Amnesty.Serangan udara dan tembakan mengenai rumah, kemudahan kesihatan, kuil dan gereja, kata kumpulan hak asasi manusia, manakala penduduk kampung memberitahu penyelidik beberapa serangan artileri berlangsung selama beberapa hari.Amnesty berkata serangan itu membentuk "gelombang baharu jenayah perang dan kemungkinan jenayah terhadap kemanusiaan".

(Gambar fail  Free Burma Rangers yang diambil pada 29 Mac 2021/AFP)

"Dari Disember hingga Mac, serangan udara telah meragut nyawa sembilan orang awam dan mencederakan sekurang-kurangnya sembilan yang lain," kata laporan itu."Dalam hampir semua serangan (udara) yang didokumenkan, hanya orang awam yang kelihatan hadir," katanya.Sebuah kem pelarian di negeri Kayah dibedil dalam pada Januari lalu, membunuh seorang lelaki dan dua beradik perempuan yang berlindung di kawasan yang menurut aktivis "sepatutnya diketahui tentera".Penyelidik juga mendokumentasikan kejadian askar menembak orang awam yang melarikan diri dari pertempuran, termasuk seorang saksi yang berkata tentera telah menembak mati enam orang yang cuba menyeberang sungai ke Thailand. -AFP


Seorang terbunuh, sembilan cedera dalam letupan bom di Yangon

YANGON, 1 Jun - Seorang terbunuh, manakala sembilan mangsa lagi cedera dalam insiden letupan bom di kawasan kejiranan di hab komersial, Yangon.Kejadian berlaku pada 3.20 petang waktu tempatan, berhampiran perhentian bas di daerah pusat bandar.Menurut polis, pasukan keselamatan menemukan bom tangan yang tidak meletup berhampiran lokasi letupan.Siasatan awal mendapati, letupan berpunca daripada periuk api buatan sendiri.

(Orang yang lalu-lalang membantu mangsa yang cedera dalam insiden letupan bom di Yangon/AFP)

Akibat kejadian itu, seorang lelaki berusia 30-an meninggal dunia dan dibawa ke hospital, manakala sembilan yang lain sedang menerima rawatan, kata pasukan Penerangan Junta dalam satu kenyataan.Tiada kumpulan mengaku bertanggungjawab dalam serangan itu.“Kami mengutuk sekeras-kerasnya tindakan pengganas ini yang menyasarkan orang awam,” kata Kementerian Pertahanan dalam satu kenyataan.-AFP


Taufan Agatha melanda Mexico: 3 maut, 8 hilang

OAXACA, 1 Jun - Taufan Agatha membadai selatan Mexico menyebabkan sekurang-kurangnya tiga orang maut dan lapan hilang selepas hujan lebat mencetuskan tanah runtuh dan banjir.Agatha yang merupakan taufan pertama musim Pasifik, adalah yang paling kuat melanda kawasan sepanjang pantai Pasifik Mexico pada Mei sejak penyimpanan rekod bermula pada 1949, kata Pusat Taufan Kebangsaan (NHC) Amerika Syarikat.Ribut itu menjadi lemah apabila bergerak ke pedalaman selepas melanda bandar pelancongan pantai, namun saki-bakinya terus membawa hujan lebat ke bahagian selatan Mexico.

(Taufan Agatha membadai selatan Mexico menyebabkan sekurang-kurangnya tiga orang maut dan lapan hilang selepas hujan lebat mencetuskan tanah runtuh dan banjir/AFP)

“Hujan lebat yang berlaku awal pagi Selasa menyebabkan tebing sungai pecah dan tanah runtuh,” kata gabenor negeri Oaxaca, Alejandro Murat kepada media.“Tiga orang dilaporkan mati dan lapan hilang,” tambahnya.Dua orang berusia 18 dan 21 tahun maut apabila sebahagian daripada bukit runtuh di bandar Santa Catarina Xanaguia, kata pejabat perlindungan awam Oaxaca.Seorang lagi wanita maut dan anak lelakinya cedera dalam kejadian tanah runtuh di Llano del Chillar, katanya.

BERITA BERKAITANTaufan Agatha badai pesisir pantai Mexico

Lapan orang hilang di pergunungan Sierra Sur dan kawasan pantai Oaxaca, tambah pejabat itu, tanpa memberikan butiran lanjut.

Agatha mendarat pada Isnin berhampiran Puerto Angel di Oaxaca sebagai taufan Kategori Dua yang kedua terendah pada skala lima dengan angin sederas 165 kilometer (105 batu) sejam. -AFP


Kanada umum pendekatan baharu tangani ketagihan dadah

OTTAWA, 1 Jun - Kanada mengumumkan perubahan pendekatan memerangi najis dadah dengan merawat ketagihan dan bukannya memenjarakan pengguna kerana memiliki dadah dalam kuantiti yang kecil.Projek perintis selama tiga tahun itu akan bermula 31 Januari 2023 di wilayah British Columbia.Ia bertujuan mengawal krisis dadah sintetik yang telah membunuh beribu-ribu penagih.Menteri Kesihatan Mental dan Ketagihan Persekutuan, Carolyn Bennett berkata, menerusi projek itu, individu dewasa tidak akan menghadapi tangkapan atau tuduhan kerana memiliki sehingga 2.5 gram dadah keras dan dadah juga tidak akan dirampas oleh polis.

(Gambar fail yang diambil pada 25 Jun 2020, picagari dadah dan ubat pencegahan overdosis hidungberhampiran tempat ubat popular di Ottawa, Ontario/AFP)

Sebaliknya pengguna akan diberikan maklumat tentang cara mengakses bantuan perubatan untuk ketagihan."Selama terlalu banyak tahun, penentangan ideologi terhadap pengurangan kemudaratan telah mengorbankan nyawa," kata Bennett dalam sidang media di sini ketika mengumumkan projek perintis itu."Kami melakukan ini bukan sahaja untuk menyelamatkan nyawa, tetapi juga untuk memberi orang yang menggunakan dadah maruah dan pilihan mereka," katanya, sambil menambah bahawa ia boleh dijadikan contoh atau rujukan untuk bidang kuasa lain di seluruh Kanada. -AFP


(Taufan Agatha di Puerto Escondido, Oaxaca di Mexico/FOTO REUTERS)

HUATULCO, 1 Jun- Taufan Agatha yang pertama musim ini, membadai pusat peranginan di pantai Pasifik Mexico, di sini pada Isnin, membawa angin kencang dan hujan lebat.

Agatha merupakan taufan terkuat di sepanjang pantai Pasifik Mexico. Agatha membawa angin berkelajuan maksimum 110 kilometer sejam dan bergerak pada kelajuan 13 kilometer sejam.Ia mula membadai Puerto Angel di negeri selatan Oaxaca sebagai taufan Kategori Dua tetapi kemudiannya bertukar kepada Kategori Satu. Tanah runtuh kecil turut dilaporkan di bahagian Oaxaca.Penduduk di sepanjang pantai telah membuat persiapan awal dengan menyimpan bekalan makanan dan air. Pelabuhan turut ditutup manakala syarikat penerbangan pula telah membatalkan penerbangan.

Pihak berkuasa turut membuka 200 tempat perlindungan yang mampu menempatkan lebih 26,000 orang manakala hotel menyediakan perlindungan kepada lebih 5,000 pelancong dalam dan luar negara yang berada di zon bahaya.Agatha diramalkan semakin lemah dan hilang menjelang petang Selasa.

Kelmarin, Laporan Pusat Taufan Kebangsaan AS (NHC) menyebt, taufan Agatha membawa angin berkelajuan maksimum 175 km sejam (km/j), bergerak ke utara pada kira-kira dua km/j.Sementara itu, kelmarin pihak berkuasa di negeri Oaxaca, Guerrero dan Chiapas menggalakkan penduduk mengambil langkah berjaga-jaga sejak Sabtu lalu termasuk menjaga harta benda berhampiran kawasan pantai selain menggesa penduduk berlindung.Pihak berkuasa juga menutup pelabuhan di Oaxaca dan Guerrero.

(Taufan Agatha badai pesisir pantai Mexico/FOTO REUTERS)

Destinasi luncur ombak popular di Puerto Escondido dan Huatulco menyediakan tempat perlindungan sementara dengan kapasiti bagi menempatkan 26,800 orang dan mengaturkan penginapan untuk 5,200 orang lagi di hotel tempatan.Mexico kebiasaannya dilanda taufan di kedua-dua pantai Pasifik dan Atlantik, antara bulan Mei dan November. -AFP


Banjir, tanah runtuh: Angka korban meningkat 100 orang

RECIFE, 1 Jun- Angka kematian akibat banjir dan tanah runtuh di timur laut Brazil meningkat kepada 100 orang.Tanah runtuh turut menyebabkan rumah di kawasan penempatan komuniti miskin di luar bandar Recife, musnah.Sebelum ini anggota penyelamat telah menemui berpuluh-puluh mayat tertimbus di dalam lumpur pada Sabtu dan menjangkakan lebih banyak mangsa akan ditemukan.Ini kerana sekurang-kurangnya 14 orang lagi masih hilang.Presiden Jair Bolsonaro turut ke lokasi bencana dengan menyiarkan video di Twitter miliknya.Beliau turut menjelaskan juruterbang helikopter berusaha untuk mendarat ke satu lokasi namun dinasihatkan untuk tidak mendarat.Ini kerana struktur tanah yang tidak stabil menyukarkan untuk pendaratan.Bolsonaro turut mengimbas kembali tragedi bencana banjir yang memusnahkan Brazil dan telah mengorbankan ratusan nyawa dalam tempoh beberapa bulan kebelakangan ini.Menurut pakar, bencana diburukkan lagi oleh perubahan iklim. -AFP

(Pasukan bomba menyelamatkan penduduk di kawasan banjir di Recife, Pernambuco di Brazil/FOTO AFP)

BERITA  BERKAITAN Sudah 79 orang mati, puluhan penduduk hilang, hujan lebat di Brazil


Kanada kawal jual beli senjata

OTTAWA, 31 Mei - Kanada memperkenalkan undang-undang untuk membekukan jual beli pistol, sebagai sebahagian daripada pakej kawalan senjata api di seluruh negara itu.Menerusinya, kapasiti simpanan peluru turut dihadkan manakala penjualan alat permainan seakan pistol dilarang sama sekali.Undang-undang baharu itu dibuat seminggu selepas seorang lelaki bersenjata membunuh 19 kanak-kanak dan dua guru di dalam bilik darjah dekat Uvalde, Texas, Amerika Syarikat (AS).Perdana Menteri Kanada Justin Trudeau berkata langkah itu perlu memandangkan keganasan senjata api semakin meningkat.

"Kami sedang memperkenalkan undang-undang untuk membekukan pemilikan pistol di seluruh negara. Ini bermakna rakyat tidak lagi boleh membeli, menjual, memindahkan atau mengimport pistol di seluruh Kanada. Dalam erti kata lain, kami mengehadkan pasaran untuk pistol," Larangan pemilikian senjata api nasional itu bagaimanapun mengecualikan keperluan bagi penembak sukan elit, atlet Olimpik dan pengawal keselamatan. Bagi rakyat yang sudah memiliki pistol , mereka juga dibenarkan untuk menyimpannya.- REUTERS


Enggan membayar dalam mata wang ruble, syarikat tenaga Rusia gantung bekalan gas ke Belanda

MOSCOW, 31 Mei- Syarikat tenaga dari Rusia, Gazprom menggantung bekalan gas kepada syarikat tenaga Belanda, GasTerra mulai esok selepas syarikat itu enggan membayar dalam mata wang ruble.Gazprom dalam kenyataan berkata, mereka tidak menerima sebarang bayaran daripada GasTerra untuk gas yang dibekalkan pada April, seperti yang termaktub dalam kontrak.Mereka memutuskan untuk menangguhkan bekalan bermula hari ini, sehingga pembayaran dilunaskan.Ini bermakna, bekalan 2 bilion meter padu gas sehingga 30 September seperti di dalam kontrak, tidak akan dihantar.

Terdahulu, GasTerra mengumumkan pihaknya enggan membayar bekalan dalam matawang ruble.Syarikat yang sebahagiannya dimiliki kerajaan Belanda itu sudah pun menjangkakan sekatan itu, dan telah membeli bekalan gas dari pembekal lain.Terdahulu, Rusia turut menggantung bekalan kepada Bulgaria, Poland dan Finland, berikutan negara-negara berkenaan turut enggan membayar dengan Ruble. -AFP


Tidak perlu bimbang penularan cacar monyet, boleh pulih dalam tempoh beberapa minggu - WHO

GENEVA, 31 Mei- Penyebaran cacar monyet selain negara di benua Afrika ketika ini tidak semestinya bermakna ia akan menjadi pandemik global.Pertubuhan Kesihatan Sedunia (WHO) menegaskan, tidak ada sebab untuk berasa panik terhadap virus yang menyebabkan penyakit teruk itu kerana penghidapnya boleh pulih dalam tempoh beberapa minggu.Pakar cacar monyet WHO, Dr Rosamund Lewis berkata, pihaknya tidak terlalu bimbang mengenai ancaman virus berkenaan.Namun jelas beliau, adalah penting untuk mengambil langkah pantas bagi mengekang penyebarannya.

(Pakar cacar monyet WHO, Dr Rosamund Lewis/ REUTERS)

Penyakit cacar monyet membunuh berjuta-juta penduduk di seluruh dunia setiap tahun sebelum ia dihapuskan pada 1980.Bagaimanapun, cacar monyet kurang teruk berbanding penyakit cacar dan kebanyakan penghidapnya akan pulih dalam masa tiga hingga empat minggu.Gejala awal penyakit cacar monyet adalah demam panas, kelenjar limfa bengkak dan kesan melepuh ruam seperti yang dihidapi penghidap cacar air.Sejak Britain melaporkan kes pertama cacar monyet yang disahkan 7 Mei lalu, hampir 400 kes yang disyaki atau disahkan dilapor kepada WHO di sekitar 24 negara di mana virus itu bukan endemik. -AFP


Akibat kemarau buruk, Somalia alami krisis kelaparan melampau

MOGADISHU, 31 Mei- Somalia kini mengalami kemarau terburuk yang pernah direkodkan sejak beberapa dekad.Negara Afrika Timur itu menghampiri situasi kebuluran di tengah-tengah krisis kelaparan dan pemakanan yang semakin meruncing.Menurut Ahli politik, Abdirahman Abdishakur Warsame, 6.1 juta rakyat Somalia berdepan tahap bekalan makanan tidak terjamin yang melampau.Manakala 330,000 kanak-kanak berdepan kekurangan zat makanan yang teruk akibat kemarau yang berpanjangan.

Kenyataan dari Pejabat Utusan Khas untuk Respons Kemarau itu turut menekakan keperluan tindakan segera dan diselaraskan dengan baik, serta menyeru agar semua rakyat Somalia bangkit untuk menyelamatkan nyawa.Kemarau yang berkait dengan perubahan iklim di Somalia adalah antara yang terburuk dalam tempoh 40 tahun dan menjejaskan 66 daerah di negara itu.Sekali gus mengakibatkan lebih 771,000 keluarga kehilangan tempat tinggal. -REUTERS


Lebih 100 pelombong emas terbunuh dalam pertempuran berdarah di Chad

N'DJAMENA, 31 Mei - Sekurang-kurangnya 100 pelombong emas terbunuh dalam keganasan yang tercetus pada minggu lalu di lombong emas Kouri Bougoudi di utara Chad, kata Menteri Pertahanan Jeneral Daoud Yaya Brahim pada Isnin.Yaya Brahim berkata, keganasan berlaku pada 23 Mei lalu itu tercetus ekoran "pertikaian antara dua individu" sehingga menyebabkan 40 lagi cedera."Insiden tercetus akibat pertengkaran antara dua individu... kemudian ia bertukar menjadi pertempuran yang dahsyat.“Anggota tentera telah dikerah ke lokasi berkenaan bagi menyuraikan pertelingkahan itu."Operasi di tapak perlombongan emas telah digantung, dan semua warga asing dipindahkan ke Libya, manakala rakyat tempatan ditempatkan di Wour oleh pasukan tentera," kata Yaya Brahim.

(Penemuan emas Kouri Bougoudi di utara Chad menarik perhatian puluhan ribu rakyat Chad dan negara jiran/FOTO AFRICA)

Pertempuran yang dahsyat itu berlaku di Pergunungan Tibesti, kira-kira 1,000 kilometer dari ibu negara N'Djamena yang terletak di tengah Sahara.Penemuan emas di kawasan itu sejak 10 tahun lalu telah menarik perhatian puluhan ribu rakyat Chad, dan pelombong emas dari Libya, Nigeria serta negara jiran lain sehingga menyebabkan ketegangan sering meningkat.Pertempuran terbaru adalah antara warga Mauritania dan Libya, kata Yaya Brahim.Imej jasad bergelimpangan atau hangus di lombong emas turut tersebar di media sosial. - AFP


Shanghai buka semula sektor beli-belah dan perniagaan esok

SHANGHAI, 31 Mei- Shanghai akan beralih ke fasa normal kawalan pandemik COVID-19 bermula esok dengan operasi pusat beli-belah serta premis perniagaan dibenarkan dibuka semula.Laluan rel juga dibenarkan untuk beroperasi mengikut kapasiti normal dan jumlah penerbangan domestik ke bandar raya juga akan ditingkatkan.Bagaimanapun Naib Datuk Bandar Shanghai, Zong Ming berkata, pihak syarikat perlu melakukan pelarasan untuk menguruskan faktor kesesakan.Beliau berkata, pengumuman itu turut menyaksikan orang awam di kawasan risiko rendah boleh kembali bekerja.

Menurutnya, bagi kawasan awam, ia masih perlu tertakluk kepada kapasiti 75 peratus dan orang ramai perlu menunjukkan keputusan negatif menerusi ujian RT-PCR yang dibuat dalam tempoh 72 jam lalu, sebelum memasuki kawasan.Bandar raya itu mengumumkan perintah berkurung selama dua bulan berakhir semalam.Shanghai mula beransur-ansur ke arah pembukaan semula selepas dua bulan penutupan akibat COVID-19. -AFP


Menteri Luar Rusia nafi Putin sedang sakit

MOSCOW, 31 Mei- Menteri Luar Rusia, Sergei Lavrov menafikan spekulasi kononnya Presiden Vladimir Putin sedang sakit.Lavrov berkata, pemimpin Rusia itu muncul di khalayak ramai setiap hari dan tiada sebarang tanda-tanda presiden itu mengalami sebarang perkara tidak diingini.Terdapat spekulasi media bahawa Putin mungkin mengalami masalah kesihatan yang berkemungkinan kanser.Sumber perisikan British yang dipetik memberitahu media bahawa Putin sakit tenat minggu lalu.

Pempimpin Rusia itu terkenal dengan gaya hidup sihat dan suka bersukan. Agensi perisikan Barat mengambil perhatian terhadap tahap kesihatan Presiden Putin, dari segi mental dan fizikal.Ini kerana, selain memberi arahan untuk melancarkan pencerobohan tidak dirancang ke atas Ukraine, Putin juga satu-satunya kuasa bagi penggunaan senjata nuklear Rusia. -AFP


Kesemua 22 mayat nahas pesawat Nepal berjaya ditemukan

POKHARA, 31 Mei - Jasad terakhir mangsa tragedi pesawat penumpang Nepal telah ditemukan pagi Selasa, menjadikan kesemua 22 mangsa nahas berjaya ditemui.“Semua mayat kini telah ditemui,” kata jurucakap Pihak Berkuasa Penerbangan Awam Deo Chandra Lal Karn kepada AFP.Pesawat Tara Air hilang pada pagi Ahad sejurus berlepas dari bandar Pokhara, Nepal menuju ke Jomsom di daerah Mustang.Seramai 19 penumpang, termasuk 13 warga Nepal, empat warga India dan dua warga Jerman berada di dalam penerbangan itu bersama tiga anak kapal.Tentera Nepal menemui lokasi nahas termasuk 21 mayat pada pagi Isnin dan 10 jasad telah diterbangkan ke Kathmandu pada hari yang sama.Cuaca buruk menghalang operasi menyelamat dibuat dengan segera.Kira-kira 60 orang terlibat dalam misi pencarian itu, termasuk tentera, polis, malim gunung dan penduduk tempatan, yang kebanyakannya mendaki bukit berbatu-batu untuk ke sana. Siasatan awal mendapati keadaan cuaca buruk menyebabkan pesawat jenis twin otter itu terhempas di kawasan berbukit di daerah Mustang Nepal, tetapi siasatan penuh tragedi berkenaan akan dilakukan pasukan penyiasat lima anggota.Menurut laman web Rangkaian Keselamatan Penerbangan, pesawat itu adalah buatan de Havilland dari Kanada dan melakukan penerbangan pertamanya lebih 40 tahun lalu.Tara Air ialah anak syarikat Yeti Airlines, syarikat penerbangan domestik milik persendirian yang menyediakan perkhidmatan ke banyak destinasi terpencil di seluruh Nepal.Rekod menunjukkan penerbangan itu mengalami kemalangan maut terakhir pada 2016 di laluan yang sama apabila sebuah pesawat dengan 23 penumpang terhempas ke lereng gunung.Industri udara Nepal telah berkembang pesat dalam beberapa tahun kebelakangan ini, membawa barangan dan penumpang antara kawasan yang sukar dicapai serta pengembara dan pendaki asing.Tetapi ia telah dibelenggu oleh keselamatan yang lemah kerana latihan dan penyelenggaraan yang tidak mencukupi.Kesatuan Eropah telah melarang semua syarikat penerbangan Nepal dari ruang udaranya atas faktor keselamatan.Negara Himalaya itu juga mempunyai beberapa landasan paling terpencil dan rumit di dunia, diapit oleh puncak yang dilitupi salji mendatangkan cabaran sukar buat juruterbang untuk melakukan pendaratan.Cuaca juga boleh berubah dengan cepat di pergunungan, mewujudkan keadaan penerbangan yang berbahaya.Pada Mac 2018, sebuah pesawat US-Bangla Airlines terhempas berhampiran lapangan terbang antarabangsa Kathmandu membunuh 51 orang dan mencederakan 20 orang.Kemalangan paling meragut nyawa di Nepal sejak 1992, pesawat Pakistan International Airlines yang membawa 167 penumpang, maut apabila pesawat itu terhempas ketika menghampiri lapangan terbang Kathmandu.Hanya dua bulan sebelum itu sebuah pesawat Thai Airways terhempas berhampiran lapangan terbang sama dengan mengorbankan 113 orang. - AFP


Wartawan TV Pakistan dipecat selepas menyertai lawatan ke Israel

NEW DELHI, 31 Mei - Seorang wartawan penyiaran Pakistan dipecat kerana menyertai lawatan ke Israel anjuran kumpulan asing yang mahu mempromosikan hubungan pro-Israel di negara Islam.Menteri Penerangan dan Penyiaran Pakistan Marriyum Aurangzeb berkata wartawan itu menyertai lawatan itu dalam "kapasiti peribadinya," menurut Pakistan Television Corporation (PTV)."Wartawan penyiaran PTV itu telah ditamatkan perkhidmatannya," katanya.Pakistan tidak mengiktiraf negara Israel dan menyokong penubuhan negara Palestin yang merdeka dengan Baitulmaqdis sebagai ibu negaranya.Lawatan itu yang turut dihadiri warga Pakistan-Amerika mencetuskan perbalahan di Pakistan, mendorong kerajaan untuk menjelaskan bahawa tiada perubahan dalam dasarnya berkenaan dengan negara Yahudi itu.Antara yang mengkritik lawatan itu adalah bekas perdana menteri Imran Khan yang membangkitkan isu itu pada perhimpunan awam. Sementara ahli parlimen Jamaat-e-Islami Mushtaq Ahmad Khan menuntut agar kerakyatan Pakistan bagi warga Pakistan-Amerika dibatalkan.Lawatan itu ditaja oleh sebuah organisasi bernama Sharaka, yang mendakwa diasaskan oleh "pemimpin muda dari Israel dan wilayahTeluk", dengan beberapa pejabat di rantau Teluk Arab dan Israel.Ia bertujuan untuk mengambil kesempatan daripada perjanjian "Abraham Accords" baru-baru ini untuk mewar-warkan di dunia Islam pengiktirafan bagi Israel, khususnya di negara-negara Arab.Presiden Israel Isaac Herzog menyifatkan pertemuan dengan kumpulan Pakistan-Amerika itu sebagai "pengalaman yang mengagumkan."Kementerian Luar Pakistan menolak "pandangan mana-mana delegasi dari Pakistan yang melawat Israel" dan menegaskan bahawa "tiada sebarang perubahan" dalam dasar tradisional negara itu mengenai Palestin."Laporan lawatan berkenaan adalah anjuran NGO asing yang tidak berpangkalan di Pakistan," kata kementerian itu dalam satu kenyataan pada Ahad.Ia menyebut terdapat konsensus nasional mengenai isu Palestin."Penubuhan sebuah Negara Palestin yang merdeka, berdaya maju berdasarkan sempadan sebelum 1967 dan Al-Quds Al-Sharif (Baitulmaqdis) sebagai ibu kotanya, selaras dengan resolusi PBB dan OIC yang berkaitan, adalah penting untuk keamanan yang adil dan berkekalan di rantau itu," kata kementerian itu.- BERNAMA

(Menteri Penerangan dan Penyiaran Pakistan Marriyum Aurangzeb)


EU setuju larang import minyak dari Rusia

BRUSSELS, 31 Mei- Pemimpin Kesatuan Eropah (EU) bersetuju terhadap larangan import minyak dari Rusia selepas berjaya mencapai kata sepakat dengan Hungary yang sebelum ini menolak tindakan tersebut sebagai hukuman terhadap Moscow susulan mencetuskan perang di Ukraine.EU yang dianggotai 27 negara itu menghabiskan masa berminggu-minggu dalam mengadakan rundingan tawar-menawar berhubung cadangan sekatan terhadap produk minyak Rusia namun mendapat tentangan Perdana Menteri Hungary, Viktor Orban.Pemimpin EU yang bermesyuarat di Brussels mencapai perjanjian bagi pengecualian penghantaran yang tiba di Eropah melalui saluran paip daripada larangan itu, selepas Budapest memberi amaran untuk menghentikan bekalan kerana bimbang merosakkan ekonominya."Persetujuan dicapai untuk melarang eksport minyak Rusia ke EU. Ini serta-merta meliputi lebih dua pertiga daripada import minyak Rusia sekali gus mengurangkan sumber besar pembiayaan untuk mesin perangnya," kata Ketua Majlis Eropah, Charles Michel menerusi Twitter semasa sidang kemuncak itu."Tekanan maksimum ke atas Rusia untuk menghentikan perang," tambahnya.

Menurut Presiden Suruhanjaya EU, Ursula von der Leyen, berkata langkah itu bakal mengurangkan kira-kira 90% import minyak dari Rusia ke negara EU menjelang akhir tahun ini."Rusia telah memilih untuk meneruskan perangnya di Ukraine. Malam ini, sebagai orang Eropah kita akan bersama dalam solidariti dengan rakyat Ukraine," tegas Presiden Perancis, Emmanuel Macron dalam ciapan Twitternya.Perdebatan mengenai enam pakej sekatan ekonomi terhadap Rusia juga dikatakan menjejaskan perpaduan kesatuan itu dalam menghadapi serangan Kremlin ke atas Ukraine.Michel berkata pakej sekatan itu turut merangkumi memutuskan hubungan bank terbesar Rusia, Sberbank dari sistem SWIFT global, mengharamkan tiga penyiar negara itu dan menyenaraihitamkan individu yang dipersalahkan atas jenayah perang."EU telah bersetuju untuk menghantar bantuan kewangan kepada Ukraine sebanyak $9.7 bilion euro bagi menampung "keperluan mudah tunai segera" Kiev ketika bergelut dengan pencerobohan Rusia.Sementara itu, Presiden Ukraine, Volodymyr Zelensky, berkata perpaduan teguh antara negara kesatuan itu adalah cara paling berkesan untuk berdepan Rusia sambil menekankan Kiev menunjukkan betapa pentingnya perpaduan semasa memerangi pencerobohan Rusia."Semua pertengkaran di Eropah mesti ditamatkan, pertikaian dalaman yang hanya menggalakkan Rusia untuk memberi lebih banyak tekanan kepada anda," kata Zelensky memberitahu sidang kemuncak EU.Dalam pada itu, Zelensky juga berharap negara EU berkenaan yang menentang status pencalonan Kiev ke dalam kesatuan itu akan mengubah fikiran masing-masing."Kami memenuhi semua kriteria yang diperlukan untuk meraih status ini," katanya. - AFP


Kanada beku import dan jualan senjata api

OTTAWA, 31 Mei - Perdana Menteri Justin Trudeau hari ini mengumumkan cadangan pembekuan pemilikan pistol di Kanada serta mengharamkan pengimportan dan penjualan senjata api itu, berikutan insiden tembakan besar-besaran baru-baru ini di Amerika Syarikat.Rang undang-undang itu bagaimanapun mesti diluluskan oleh Parlimen, dengan parti Liberal yang memerintah hanya memegang minoriti kerusi."Kami memperkenalkan undang-undang untuk melaksanakan pembekuan negara terhadap pemilikan pistol," kata Trudeau pada sidang akhbar, yang disertai berpuluh-puluh keluarga dan rakan mangsa keganasan senjata api."Ini bermakna orang awam tidak lagi boleh membeli, menjual, memindahkan atau mengimport pistol di mana-mana di Kanada," katanya. "Dengan kata lain, kami mengehadkan pasaran untuk pistol."Beberapa hari selepas tembakan besar-besaran terburuk di Kanada menyebabkan 23 maut di luar bandar Nova Scotia pada April 2020, kerajaan mengharamkan 1,500 jenis senjata api gred tentera atau gaya serangan,(assault-style firearms).Tetapi Trudeau mengakui pada hari Isnin bahawa keganasan senjata api terus meningkat.Agensi perangkaan kerajaan melaporkan minggu lalu bahawa jenayah kekerasan berkaitan senjata api menyumbang kurang daripada 3% daripada semua jenayah kekerasan di Kanada.Tetapi sejak 2009 kadar per kapita senjata api yang diacukan kepada seseorang telah meningkat hampir tiga kali ganda, manakala kadar tembakan dilepaskan menggunakan pistol dengan niat untuk membunuh atau mencederakan meningkat lima kali ganda.Hampir dua pertiga jenayah senjata api di kawasan bandar melibatkan pistol.Menteri Keselamatan Awam Marco Mendicino menganggarkan terdapat kira-kira satu juta pistol di negara ini, jumlah yang meningkat dengan ketara berbanding sedekad lalu.Trudeau mengulas, "Orang ramai harus bebas pergi ke pasar raya, sekolah atau tempat ibadat mereka tanpa rasa takut. Orang ramai harus bebas pergi ke taman atau ke majlis hari jadi tanpa bimbang tentang apa yang mungkin berlaku daripada peluru sesat."Keganasan senjata api adalah masalah yang kompleks," katanya. "Tetapi pada penghujung hari, matematiknya sangat mudah: semakin sedikit senjata dalam komuniti kita, semakin selamat semua orang."Undang-undang yang dicadangkan itu juga akan melucutkan lesen senjata api bagi yang terlibat dalam keganasan rumah tangga dan senjata api tersebut akan dirampas kerana dianggap sebagai risiko kepada diri mereka sendiri atau orang lain, serta mengukuhkan keselamatan sempadan dan hukuman jenayah bagi penyeludupan senjata api.Ia juga akan mengharamkan senapang yang mampu mengisi lebih daripada lima peluru.- AFP

( Perdana Menteri Kanada, Justin Trudeau)


LAGOS, 31 Mei - Nigeria merekodkan 21 kes cacar monyet sejak awal tahun ini. Daripada jumlah itu, seorang pesakit maut.Mangsa merupakan lelaki berusia 40 tahun yang menghidap penyakit buah pinggang.

Menurut Pusat Kawalan Penyakit Nigeria (NCDC), enam kes dikesan pada bulan ini.NCDC juga mengesahkan, masih tiada bukti menunjukkan wujud penularan baharu atau luar biasa virus itu.-AFP

Berita-berita lain *Nigeria kesan 21 kes cacar monyet, satu kematian*Thailand pantau penularan wabak cacar monyet dalam kalangan 12 individu*Cacar Monyet: Ancaman sederhana kepada kesihatan global - WHO *Cacar Monyet: Malaysia belum bercadang tutup sempadan*Cacar monyet: “terlalu awal dipanggil wabak”


Thailand pantau penularan wabak cacar monyet dalam kalangan 12 individu

BANGKOK, 30 Mei- Kementerian Kesihatan Awam Thailand memantau rapi 12 individu yang kini menjalani kuarantin termasuk pramugari dan penumpang yang mungkin terdedah kepada seorang pesakit cacar monyet yang berada dalam transit di negara itu.Pengarah Bahagian Epidemiologi Jabatan Kawalan Penyakit Dr Chakkarat Pitayawonganon berkata, penumpang itu berada di lapangan terbang di Bangkok sebelum menaiki penerbangan ke Australia di mana dia kemudiannya disahkan positif cacar monyet.“Sehingga kini, kesemua 12 individu itu tidak menunjukkan sebarang gejala sejak tujuh hari lalu. “Bagaimanapun, kami akan memantau dengan teliti untuk tempoh dua minggu lagi kerana tempoh inkubasi boleh mencecah hingga 21 hari,” katanya.Beliau menambah kes yang disahkan itu mengalami simptom cacar monyet ketika berada di Australia.Sementara itu, Dr Chakkarat berkata tiada kes cacar monyet dikesan di negaranya setakat ini dan lima kes disyaki cacar monyet di Phuket telah diuji negatif.“Mereka dijangkiti virus herpes simplex (HSV) dan sedang menerima rawatan di Institut Penyakit Berjangkit Bamrasnaradura,” katanya.Sementara itu, Jabatan Pemuliharaan Taman Negara, Hidupan Liar dan Tumbuhan (DNP) telah meningkatkan saringan import hidupan liar di lapangan terbang dalam usaha membendung penularan cacar monyet.Bangkok Post melaporkan bahawa DNP berusaha menyekat import haiwan liar sehingga langkah-langkah kawalan wabak cacar monyet dilaksanakan.Pengarah Konvensyen Perdagangan Antarabangsa Spesies Fauna dan Flora Liar Terancam (CITES), bahagian perlindungan haiwan liar dan tumbuhan, Prasert Sornsathapornkul berkata cacar monyet telah dimasukkan ke dalam senarai penyakit untuk pemeriksaan berkala ke atas monyet.

(Thailand tingkat pengawasan di pintu masuk antarabangsa)

Kakitangan DNP diminta mengambil langkah berjaga-jaga termasuk memakai sarung tangan dan alas kaki pelindung semasa melakukan pemeriksaan ke atas haiwan itu.Menurut Pertubuhan Kesihatan Sedunia (WHO) penularan wabak cacar monyet menimbulkan risiko sederhana kepada kesihatan awam global.Sebanyak 257 kes telah disahkan dan 120 kes disyaki wabak itu telah dilaporkan dari 23 negara, setakat 26 Mei, menurut pertubuhan itu.


Operasi carilamat nahas pesawat terhempas di Nepal disambung hari ini

POKHARA, 30 Mei- Pasukan penyelamat Nepal menemukan lokasi nahas sebuah pesawat yang terhempas bersama 22 penumpang.

Menurut jurucakap tentera, Narayan Silwal, pasukan tambahan sedang menuju ke lokasi nahas. Imej yang dikongsi oleh Silwal di Twitter menunjukkan serpihan pesawat itu bertaburan di lereng gunung.Nombor pendaftarannya jelas kelihatan.Operasi mencari disambung semula awal hari ini selepas ia dihentikan kerana hari semakin gelap semalam. Jurucakap syarikat penerbangan Sudarshan Bartaula memberitahu AFP, terdapat 19 penumpang dan tiga anak kapal di dalam pesawat Twin Otter yang dikendalikan oleh syarikat penerbangan Nepal, Tara Air.Penumpang termasuk dua warga Jerman, empat warga India manakala selebihnya warga Nepal.

(Ahli keluarga mangsa nahas pesawat tidak dapat menahan sebak menerima khabar duka berhubung nahas terbabit/AFP)

Terdahulu, pesawat tersebut berlepas pada pagi Ahad untuk penerbangan selama 20 minit tetapi terputus hubungan dengan menara kawalan lima minit sebelum ia dijadualkan mendarat.Ia berlepas dari bandar pelancongan Pokhara, 125 kilometer dari barat ibu negara, Kathmandu dan menuju ke Jomsom iaitu kira-kira 80 kilometer dari barat laut Pokhara yang merupakan sebuah pusat pelancongan.Televisyen Nepal milik kerajaan melaporkan seorang penduduk kampung telah melihat sebuah pesawat terbakar di kaki gunung Himalaya Manapathi, di sebuah daerah yang bersempadan dengan Tibet.-AFP


Gagal pertahankan bandar, Zelensky pecat ketua perkhidmatan keselamatan Kharkiv

KIEV, 30 Mei- Presiden Ukraine, Volodymyr Zelensky memecat ketua perkhidmatan keselamatan Kharkiv, Roman Dudin.Zelensky berkata individu itu dipecat kerana tidak bekerja untuk mempertahankan bandar itu sejak pencerobohan Rusia. Terdahulu, pejabat Zelensky menyiarkan video Presiden Ukraine itu memakai jaket kalis peluru sambil melihat bangunan yang musnah di sekitar Kharkiv. Pejabat Presiden memaklumkan sebanyak 2,229 unit bangunan musnah di bandar tersebut. Pemimpin Ukraine itu berpangkalan di Kiev sejak Presiden Rusia, Vladimir Putin melancarkan serangan besar-besaran pada 24 Februari.Dalam video itu, askar Ukraine menunjukkan Zelensky memusnahkan trak di tepi jalan. Beliau juga bertemu pegawai tempatan, Gabenor wilayah Kharkiv dan Datuk Bandar untuk membincangkan program pembangunan semula untuk wilayah berkenaan.


Sudah 79 orang mati, puluhan penduduk hilang, hujan lebat di Brazil

(Operasi menyelamat dijalankan sehari selepas kejadian tanah runtuh di Jardim Monte Verde, negeri Pernambuco pada 29 Mei 2022/AFP)

BRAZIL, 30 Mei- Hujan lebat di timur laut Brazil yang turut mencetuskan kejadian tanah runtuh telah menyebabkan sekurang-kurangnya 79 orang mati dan puluhan lagi hilang.Menurut pegawai pertahanan awam, operasi mencari dan menyelamat diteruskan ketika hujan dilaporkan semakin reda. "Setakat 6.00 petang hari ini (Ahad), jumlah mangsa yang terbunuh disebabkan hujan lebat telah mencecah 79 orang," kata serang pegawai pertahanan awam negeri Pernambuco, kawasan paling terjejas yang didiami komuniti Recife dan Olinda, menurut kenyataan pihak berkuasa itu.Bencana tersebut adalah kejadian terbaharu sejak beberapa malapetaka yang menyebabkan banyak kehilangan nyawa termasuk kejadian tanah runtuh dan banjir besar akibat cuaca buruk di Brazil.Jumlah kematian pula dilaporkan meningkat secara berterusan pada hujung minggu, termasuk berpuluh-puluh kematian direkodkan dalam kejadian tanah runtuh susulan hujan lebat yang menyebabkan sungai melimpah dan mewujudkan aliran lumpur.Banyak harta penduduk dihanyutkan akibat kejadian tersebut.

(Lagi gambar kesan hujan lebat dan tanah runtuh di Jardim Monte Verde/AFP)

Bagaimanapun kenyataan terbaru pihak berkuasa pertahanan awam itu tidak menyatakan jumlah terbaru penduduk yang hilang, meskipun dalam kenyataan awal melaporkan sebanyak 56 orang masih belum ditemui dan hampir 4,000 penduduk tiada tempat tinggal. "Kami belum mendapat jumlah sebenar penduduk terjejas, namun masih menerima laporan penduduk hilang yang masih belum ditemukan," kata Gabenor Pernambuco, Paulo Camara dalam sidang media berkaitan."Operasi mencari akan diteruskan sehingga kami berjaya mengenal pasti ke semua mangsa yang hilang," katanya.Pihak berkuasa telah mengeluarkan amaran hujan akan berterusan sehingga Isnin waktu tempatan.Sementara hujan dan ribut semakin reda, kira-kira 1,200 kakitangan -- sebahagiannya menaiki bot atau helikopter -- telah meneruskan operasi mencari dan menyelamat, kata seorang pegawai negeri. -AFP

Berita berkaitanHujan lebat di Brazil ragut 37 nyawa


Dua lagi tentera Turki terbunuh di utara Iraq, misi menentang militan Kurdish

ISTANBUL, 30 Mei- Dua lagi askar Turki terbunuh ketika operasi terhadap militan Kurdish di utara Iraq seperti dilaporkan Kementerian Pertahanan Turki dan pihak media pada Ahad.Kematian terbaharu itu menjadikan ke semua lapan anggota tentera Turki terbunuh semasa operasi di Wilayah itu sejak Selasa lalu.Mangsa pertama terbunuh Sabtu lalu apabila bom buatan sendiri (IED), meletup ketika mangsa dan anggota lain melalui satu kawasan. Rakan mangsa dilaporkan cedera. Seorang lagi askar yang mengalami kecederaan dalam satu operasi pada Jumaat, mati di hospital selepas menerima rawatan, memetik laporan agensi berita Anadolu. Turki telah melancarkan beberapa siri operasi di kawasan itu bagi menentang kumpulan bersenjata dari Parti Pekerja Kurdistan (PKK) yang disifatkan Ankara dan sekutunya Barat sebagai pertubuhan pengganas.PKK memiliki kem latihan yang berpangkalan di wilayah autonomi Kurdish-Iraq dan telah melancarkan pemberontakan terhadap negara Turki sejak 1984. Sejak itu konflik telah menyebabkan lebih 40,000 orang, kebanyakan orang awam terbunuh.Ankara pula telah melancarkan beberapa siri operasi terhadap kumpulan PKK itu di Iraq dan Syria dengan terbaharu bermula sejak April lalu.Isnin lalu Presiden Turki, Recep Tayyip Erdogan berkata bahawa Ankara tidak lama lagi akan melancarkan operasi ketenteraan baharu di Utara Syria bagi mewujudkan 'zon keselamatan' sepanjang 30 kilometer di sepanjang sempadan negara. -AFP

(Kawasan kubu Arbil, ibu kota wilayah autonomi Kurdish di utara Iraq, Fail AFP)


Cacar Monyet: Ancaman sederhana kepada kesihatan global - WHO

GENEVA, 30 Mei - Pertubuhan Kesihatan Sedunia (WHO) menganggap cacar monyet memberikan ancaman sederhana kepada kesihatan awam global selepas mengambil kira jumlah kes di negara di mana ia jarang ditemui.WHO dalam satu kenyataan bagaimanapun tidak menolak risiko ancaman lebih tinggi kepada kesihatan awam.

"Ancaman ini mungkin meningkat jika virus berkenaan mengambil kesempatan daripada kadar penularan sekarang untuk berubah menjadi patogen manusia."Jika ini berlaku, maka virus cacar monyet berpotensi tersebar dalam kalangan mereka yang berisiko tinggi dihidap penyakit teruk, umpamanya kanak-kanak kecil dan mereka yang lemah daya tahan penyakit," kata WHO.Sehingga 26 Mei lalu, sebanyak 257 kes disahkan dan 120 lagi disyaki yang dilaporkan di 23 negara yang tidak pernah melaporkan kes virus berkenaan. Kebanyakan dikesan di United Kingdom, Sepanyol dan Portugal. WHO mengklasifikasikan kemunculan penyakit cacar monyet di beberapa negara, sebagai penularan yang tidak dapat dikesan, sejak sekian lama.-REUTERS


Penerbangan Nepal dengan 22 penumpang hilang

(Lapangan Terbang Antarabangsa Kathmandu Tribhuvan /FOTO REUTERS)

KATHMANDU, 29 Mei- Sebuah pesawat penumpang dilaporkan hilang di Nepal pada Ahad dengan 22 orang di dalamnya, menurut syarikat penerbangan.Pesawat Twin Otter itu berlepas dari bandar barat Pokhara pada 9:55 pagi (0410 GMT) tetapi dilaporkan terputus hubungan dengan kawalan trafik udara, tidak lama kemudian.“Penerbangan domestik menuju Jomsom dari Pokhara telah terputus hubungan,” Sudarshan Bartaula, jurucakap Tara Air, memberitahu AFP.Beliau berkata terdapat 19 penumpang dan tiga anak kapal.Phanindra Mani Pokharel, jurucakap Kementerian Dalam Negeri, berkata dua helikopter telah dikerahkan untuk operasi mencari."Jarak penglihatan dilaporkan berada pada tahap rendah."Cuaca buruk berkemungkinan menghalang operasi mencari. Jarak penglihatan sangat lemah sehingga tiada apa yang dapat dilihat," kata Pokharel.Jomsom ialah destinasi pendakian yang popular di Himalaya kira-kira 20 minit menaiki kapal terbang dari Pokhara, yang terletak di barat Kathmandu.Industri penerbangan Nepal telah berkembang pesat sejak beberapa tahun kebelakangan ini, pelancong terbang, pengembara dan pendaki serta barangan ke sudut terpencil di mana akses jalan raya adalah terhad.

(Pesawat kecil itu yang dikendalikan oleh Tara Air, sedang terbang dari bandar pelancongan Pokhara ke Jomsom/FOTO LAMAN WEB TARA AIR)

Namun negara berkenaan mempunyai rekod keselamatan udara yang lemah kerana latihan dan penyelenggaraan yang tidak mencukupi.Kesatuan Eropah telah melarang semua syarikat penerbangan Nepal dari ruang udaranya atas kebimbangan keselamatan.Negara ini juga mempunyai beberapa landasan paling terpencil dan rumit di dunia, diapit oleh puncak yang dilitupi salji yang memberikanb cabaran bagi juruterbang untuk mendaratkan pesawat dengan selamat.Pada Mac 2018, sebuah pesawat US-Bangla Airlines terhempas berhampiran lapangan terbang antarabangsa Kathmandu, mengorbankan 51 orang.Pada tahun berikutnya tiga orang maut apabila sebuah pesawat tergelincir dari landasan dan melanggar dua helikopter semasa berlepas berhampiran Gunung Everest.Kemalangan itu berlaku di lapangan terbang Lukla yang merupakan pintu masuk utama ke rantau Everest dan terkenal sebagai salah satu yang paling sukar di dunia untuk pendaratan dan berlepas.Juga pada 2019, menteri pelancongan Nepal Rabindra Adhikari adalah antara tujuh orang yang terbunuh apabila sebuah helikopter terhempas di timur berbukit di negara itu.Bulan ini lapangan terbang antarabangsa kedua Nepal dibuka di Bhairahawa, bertujuan untuk memberi jemaah Buddha dari seluruh Asia akses ke tempat kelahiran Buddha di Lumbini berdekatan.- AFP


Tembakan di Texas: Mangsa pelajar kongsi kisah ngeri

(Seorang pegawai polis berdiri berhampiran tugu peringatan sementara untuk mangsa tembakan di luar Sekolah Rendah Robb di Uvalde, Texas, pada 28 Mei 2022/FOTO AFP)

UVALDE, 29 Mei- Mangsa terselamat dalam kes tembakan rambang di sebuah sekolah rendah di sini, di Texas menceritakan pengalaman ngeri mereka ketika kejadian, yang meragut 21 nyawa, Selasa lalu.Kebanyakan kanak-kanak yang trauma akibat tragedi itu, akhirnya membuka mulut mereka semasa upacara poenghormatan terhadap mangsa-mangsa yang terkorban, dengan menceritakan detik tragis berkenaan termasuk ada yang melumurkan darah rakan ke badan sendiri dan berpura-pura mati.Rata-rata orang ramai mengecam pihak polis kerana lambat bertindak memberkas penembak tunggal, Salvador Ramos, 18.Orang ramai yang berkumpul di tugu peringatan sementara di sini untuk memberi penghormatan kepada mangsa, mula 'dihantui' dengan kisah diceritakan mangsa yang terselamat daripada Ramos, yang membunuh 19 rakan sekelas mereka serta dua orang guru sebelum dia ditembak mati.Malah, ramai dalam kalangan mangsa terpaksa berpura-pura mati bagi mengelakkan daripada ditembak.

BERITA BERKAITANJumlah korban insiden tembakan rambang di Texas meningkat kepada 21 orang

Seorang mangsa, Samuel Salinas, 10, yang ketika kejadian berada di dalam kelasnya, berkongsi kisah pahit apabila penembak menyerbu masuk dan mengumumkan bahawa "Kamu semua akan mati,"."Selepas berkata begitu, dia kemudiannya terus menembak secara rambang," katanya kepada ABC News.Salinas berkata, ketika itu dia menyangka Ramos menembaknya, tetapi peluru itu kena pada kerusi sebelum serpihannya melantun terkena pada kakinya."Saya berpura-pura mati supaya dia tidak menembak saya lagi," katanya.Sementara seorang lagi mangsa, Miah Cerrillo, 11, mengakui bertindak melumurkan darah rakannya yang mati ke badan sendiri dan berpura-pura sudah tidak bernyawa serta berdoa tidak ditembak dalam tragedi di Sekolah Rendah Robb di Uvalde, Texas pada Selasa lalu itu.Miah memberitahu CNN, ketika serangan, murid di kelasnya sedang menonton Lilo and Stitch sebagai sebahagian daripada sambutan akhir tahun apabila penembak memasuki bilik darjahnya.

((Kanak-kanak memberi penghormatan di sudut peringatan mangsa tembakan di Sekolah Rendah Robb di Uvalde, Texas di Amerika Syarikat (AS)/FOTO REUTERS)

Sebelum itu, memang sudah tersebar berita mengenai terdapat lelaki bersenjata di dalam kawasan bangunan sekolah."Tetapi, ketika seorang daripada guru mahu menutup pintu bilik darjah sebagai langkah keselamatan, lelaki bersenjata itu muncul di muka pintu."Lelaki bersenjata itu bertentang mata dengan guru berkenaan dan menembak ke arah luar pintu."Penembak itu kemudian memandang mata guru berkenaan dan sempat berkata, 'selamat malam', sebelum menembak guru itu yang menjadi seorang daripada mangsa maut dalam serangan berkenaan," kata Miah.Tambah Miah, Selepas melepaskan tembakan di bilik darjahnya, lelaki bersenjata itu masuk ke dalam bilik darjah bersebelahan dan melepaskan tembakan.Pada ketika itu, dia dapat mendengar lebih banyak jeritan dan tembakan bertubi-tubi, sebelum lelaki bersenjata itu mula memainkan muzik sedih.Semasa lelaki bersenjata itu berada di bilik darjah lain, Miah bertindak mengambil darah rakannya yang sudah terkena tembakan dan melumurkan ke seluruh tubuhnya serta berpura-pura mati.Dia dan rakan lain yang terselamat mengambil telefon bimbit guru yang sudah mati untuk menghubungi 911 bagi mendapatkan bantuan.Menurut Miah, keseluruhan serangan itu dirasakan sangat lama, mungkin sehingga tiga jam, sedangkan pada hakikatnya semua berlaku dalam tempoh sejam."Saya tidak faham mengapa polis tidak masuk dalam bangunan untuk menyelamatkan kami," katanya sambil menangis apabila mengetahui polis menunggu di luar sekolah selama hampir sejam, selepas kejadian tembakan itu.Miah juga terkena serpihan peluru dan memerlukan rawatan, kata keluarganya dalam laman GoFundMe.Seorang lagi pelajar yang hanya mahu dikenali sebagai Daniel pula berkata, dia sendiri melihat Ramos menembak melalui kaca pintu kelas, menyasar terhadap gurunya."Peluru itu terasa seperti api, dan saya dapat merasakannya apabila peluru terkena pada hidung rakan, saya mendengar suara kesakitan," katanya kepada The Washington Post.Walaupun gurunya terbaring di atas lantai dalam keadaan berdarah, dia berulang kali memberitahu pelajar, "'Bertenang. Tetap di mana anda berada. Jangan bergerak,' cerita Danial.Daniel akhirnya diselamatkan oleh polis yang memecahkan tingkap kelasnya. Sejak itu, dia mengalami mimpi buruk yang berulang.Pihak berkuasa Texas pada Jumaat lalu mengakui 19 pegawai polis berada di kawasan sekolah selama hampir sejam tanpa bertindak, berikutan menyangka penembak sudah berhenti membunuh.Pihak berkuasa bagaimanapun mengesahkan tindakan itu sebagai keputusan yang salah dan sudah memulakan siasatan berhubung isu itu.Beberapa mangsa yang terselamat turut menggambarkan keadaan di mana mereka terpaksa berulang kali membuat panggilan kecemasan 911 merayu pihak polis segera membantu ketika kejadian itu berlaku.Sementara itu, menjelang pertengahan pagi Sabtu, penduduk berkumpul di perkarangan mahkamah Uvalde, yang telah bertukar menjadi tempat memberikan penghormatan kepada mangsa.Dua puluh satu salib putih ringkas telah didirikan di sekeliling air pancut di kawasan berkenaan sebagai simbol setiap satunya untuk kesemua mangsa terkorban.Orang ramai juga meninggalkan mesej yang menyentuh perasaan "Sayang awak" dan "Anda akan dirindui."Penduduk tempatan Humberto Renovato, 33, meminta mereka yang hadir memberi penghormatan untuk berpegangan tangan, membentuk bulatan di sekeliling salib, dan berdoa."Terlalu menyayat hati. Terlalu banyak kesedihan.

"Sebagai sebuah  komuniti, kita perlu membangunkan strategi bagaimana kita dapat membantu kanak-kanak ini untuk keluar daripada trauma, untuk keluar daripada kesakitan itu." katanya -AFP


Mexico sahkan kes import pertama cacar monyet

BANDARAYA MEXICO, 29 Mei- Pihak berkuasa kesihatan Mexico semalam mengesahkan kes import pertama cacar monyet, lapor Xinhua."Kes itu melibatkan individu berusia 50 tahun, penduduk tetap di New York City yang mungkin dijangkiti virus itu di Belanda.

(Kesan pada tapak tangan pesakit cacar monyet)

"Dia dalam keadaan stabil dan kini menjalani pengasingan," kata Timbalan Setiausaha Pencegahan dan Promosi Kesihatan, Hugo Lopez-Gatell.


Hujan lebat di Brazil ragut 37 nyawa

RIO DE JANEIRO, 29 Mei- Sekurang-kurangnya 37 orang terbunuh manakala kira-kira 5,000 lagi hilang tempat tinggal akibat hujan lebat di Brazil, lapor Xinhua, memetik pihak berkuasa semalam.Bandar raya Recife, di negeri Pernambuco, paling terjejas menyaksikan 35 orang terbunuh dan kira-kira 1,000 yang lain terpaksa meninggalkan kediaman masing-masing.Di negeri Alagoas, dua terbunuh dengan lebih 4,000 penduduk dipindahkan.

Menurut pihak berkuasa Air dan Iklim Pernambuco, bandar raya Recife mencatatkan curahan hujan 150 milimeter (mm) semalam, manakala curahan hujan di Camaragibe dilaporkan sebanyak 129 mm.


Keadaan di Ukraine amat 'sukar' - Zelensky

KRAMATORSK, 29 Mei- Presiden Ukraine, Volodymyr Zelensky, menyifatkan keadaan di timur Ukraine sangat sukar kini apabila Russia mendakwa berjaya menawan bandar strategik Lyman selain mengepung pusat bandar Severodonetsk dalam serangan ke atas negara itu.Zelensky menyatakan perkara itu dalam ucapannya semalam dengan menyifatkan wilayah Donbas dan Kharkiv antara yang paling terjejas."Keadaan ini amat sukar, terutamanya di kawasan di wilayah Donbas dan Kharkiv, di mana tentera Russia cuba membuat keputusan untuk kepentingan mereka sendiri," katanya.Kenyataannya itu dibuat ketika Russia kini menjalani satu lagi latihan ketenteraan selepas berjaya menguji peluru berpandu hipersonik di Artik.Pada masa sama, Zelenky berkata pihaknya yakin Ukraine akan memenangi peperangan itu jika mendapat sokongan sewajarnya."Ukraine pasti akan menang cuma persoalannya apa yang diperlukan untuk itu," katanya kepada stesen televisyen NOS.

(Asap gelap berkepul naik selepas serangan udara di bandar Lviv, barat Ukraine, pada 3 Mei lalu/ AFP)

Sementara itu, seorang pegawai Ukraine menafikan dakwaan Russia sudah mengepung Severodonetsk dengan menjelaskan bahawa kerajaan berjaya menghalau keluar tentera negara itu dari pinggir bandar utama berkenaan.Selepas berdepan halangan dalam serangannya ke atas Kyiv dan Kharkiv, Russia melancarkan perang habis-habisan untuk Donbas Timur iaitu kawasan perindustrian Ukraine, di mana Zelensky menuduh Moscow melakukan 'pembunuhan beramai-ramai'.Menurut Kementerian Pertahanan Russia semalam, bandar Krasny Liman sudah bebas sepenuhnya daripada nasionalis Ukraine di mana pengumuman itu sudah dibuat sehari lebih awal oleh pemisah pro-Moscow.Lyman terletak di jalan ke Severodonetsk dan Kramatorsk.Tentera Rusia kini dilaporkan sudah berada hampir dengan Severodonetsk dan kawasan berdekatan, Lysychansk di wilayah Lugansk.Gabenor wilayah, Sergiy Gaiday, berkata serangan Rusia berterusan di Severodonetsk, namun tentera Ukraine terus berjuang untuk mengusir pasukan negara itu dari hotel di kawasan pinggir bandar.Agensi berita negara Russia, RIA Novosti, kelmarin memetik kenyataan seorang pegawai polis Lugansk bahawa Severodonetsk kini dikepung.Namun, Gaiday menegaskan bahawa Severodonetsk tidak mengangkat bendera putih dan masih adanya ruang untuk penghantaran bantuan kemanusiaan.Wakil rasmi wilayah semalam melaporkan kematian tiga orang awam di tangan tentera Russia, masing-masing seorang di bandar timur Bakhmut dan Avdiivka serta seorang lagi di bandar selatan Mykolaiv.Serangan Russia terhadap Ukrain bermula pada 24 Februari lalu dan setakat ini sudah mengorbankan ribuan mangsa dari kedua-dua negara serta menyebabkan 6.6 juta penduduk melarikan diri.Moscow dilaporkan menguasai bahagian timur dan selatan Ukraine, termasuk bandar pelabuhan Kherson serta Mariupol.Kapal perang Russia berjaya menguasai Laut Hitam, sekali gus memutuskan hubungan pelabuhan Ukraine dengan menghalang bekalan bijirin di bawa keluar. - AFP


31 maut dalam rempuhan acara gereja di Nigeria

ABUJA, 29 Mei- Sekurang-kurangnya 31 orang terbunuh manakala tujuh lagi cedera dalam kes rempuhan ketika acara amal pengagihan makanan di sebuah gereja di Port Harcourt, Nigeria, semalam.Penyelaras Agensi Pengurusan Kecemasan di wilayah selatan, Godwin Tepikor, memberitahu AFP bahawa anggota gereja yang sudah berada di dalam bangunan mendorong orang ramai cuba masuk juga."Sejumlah besar orang ramai cuba merempuh masuk menerusi laluan sempit, menyebabkan berlakunya tragedi yang menyayat hati ini," katanya.Antara yang maut termasuk seorang wanita hamil serta beberapa kanak-kanak, kata jurucakap polis di bandar Port Harcourt di Rivers, Grace Iringe-Koko.Jelas beliau, ketika kejadian, orang ramai hadir ke Gereja Kings Assembly Pentecosta di wilayah Rivers bagi menyertai acara amal tahunan 'Shop for Free'.Kasut dan selipar berselerakan di perkarangan gereja selepas tragedi di itu, yang menyaksikan orang ramai berasak-asak cuba ke hadapan bagi mendapatkan bantuan makanan.Imej dipaparkan di media sosial yang disahkan AFP menunjukkan keluarga meratapi mangsa yang maut atau cuba merawat mereka yang cedera, sebahagian besarnya kanak-kanak, di luar hospital tentera di bandar itu.Menurut statistik kerajaan, acara amal sering dilakukan di Nigeria di mana lebih 80 juta daripada penduduknya hidup di bawah paras kemiskinan.

(Suasana di perkarangan gereja Kings Assembl Pentecosta, di Port Harcourt di Rivers, Nigeria selepas tragedi rempuhan/ AFP)

Acara yang dijadualkan semalam itu sepatutnya bermula pada jam 9 pagi waktu tempatan, namun ramai orang hadir seawal jam 5 pagi bagi mendapatkan tempat, kata polis.Pagar gereja yang berkunci dibuka secara paksa oleh mereka yang hadir menyebabkan rempuhan berlaku.Anggota Agensi Pengurusan Kecemasan Kebangsaan dikejarkan ke lokasi kejadian bagi mengeluarkan mayat mangsa serta membawa mereka yang cedera ke hospital.Siasatan kini dijalankan bagi mengenal pasti punca sebenar rempuhan.Sebelum ini 24 orang terkorban dalam rempuhan di sebuah gereja di Anambra pada 2013, manakala sekurang-kurangnya 16 terkorban ketika temu duga jawatan dalam sektor kerajaan diadakan di Abuja pada 2014. - AFP